Исажон Султон. Хун (ҳикоя) | www.ziyouz.uz\nБош саҳифа Ўзбек насри онлайн антологиясиИсажон Султонов (1967)Исажон Султон. Хун (ҳикоя)\nТангритоғнинг этагидаги кўкаламзор яйловда Эрхон чол элликларни қоралаб қолган Ойтўлди отлиғ аёли билан фақирона ҳаёт кечирардилар. Улар бир вақтлар тиклаб олган кўримсизгина гўшадан анча нарида хушхўр мевалару турфа ҳайвонотга мўл ўрмон бошла-нарди. У икки қарияни беминнат боқарди. Кўк Тангрининг фарзанди — Қуёш ўрмон тепасида кўтарилган паллада Эрхон чол қора пўлатдан қуйилган кескир болтасини белига қистириб, қўйган тузоқларини кўздан кечириш учун жў-нар, орадан хийла вақт ўтгач, елкасида бир боғ қуруқ қарағай ўтиннию типирчилаётган қуённими, қирғовулни кўтариб, мамнун қиё-фада қайтиб келарди. Уларни пишириш Ойтўлдининг зиммасида эди. Ўчоққа олов ёқиб, эри сўйиб-тозалаб берган этни оловга товлаган пайтда Эрхон ўт-ўлан устига ёнбошлаганча аёлининг ҳаракатларини кузатар, шамолларда қотган чандиқли, қорамағиз юзида Ойтўлдига жуда ёқадиган дағал бир табассум жилва қилиб турарди.\nБир маҳаллар қудратли бўлган Ядғунинг қавми ҳам шу ерларда умргузаронлик қиларди. Кейинча-лик улар пастроққа — водийга кўчишди, сонсиз-саноқсиз музаффар юришлар натижасида кўпайиб кетган эчкию қўйлар, сигиру отларни боқиш учун бу яйловча торлик қилиб қолди. Эрхон ва Ойтўлдининг ўлжалари у қадар кўп эмасди. Яна, бунинг устига, йигирма йилча му-қаддам Эрхон чол кўп уриниб ёғоч, лой ва кигиздан чоққина бир қўналға тиклаган, умрларининг энг лаззатли дамлари шу қўналғада кечганди. Энди уни ташлаб кетиб бўлармиди?! Қишнинг — Кўк Тангри иноятининг узун кечаларидаги, ланғиллаб олов ёнаётган уйда кечган эҳтиросли онлар ҳали ҳам Ойтўлдининг ёдига тушса, юрагини нечуклар жизиллатиб қўяди. Қондошлар, айниқса, Ядғу уларни кўп қистади, аммо ўжар қариялар кетишни исташмади. «Сен ўзинг кетавер, Ядғухон, — дейишди улар. — Бизга шу ер қулай. Водийга — уч-тўрт йиғоч масофага етиб бороламизми-йўқми? Бунинг устига, сен қуриб берадиган қўналғада яшай олишимиз, кўникиб кетишимиз ҳам даргумон. Ахир, бу ерларга жуда ўрганиб қолдик-да! Сен бемалол боравер, хотиринг жам бўлсин. Бир кунимизни кўрармиз, вақти келиб, Кўк Тангрининг олдига кетсак, унинг қаҳрини юмшатиш учун бирор жонлиқ атаб, бизни хотирларсан. Шунгаям жуда хурсандмиз, кўнглимизни роса кўтардинг, Ядғухон…» Ўшанда Ядғухон ҳеч кўнмаганди, аммо бари бир кетди. Сабаби, у айниқса, ханзуларга қарши юришда жуда кўп мол-дунё орттирганди, шуларни кўзи қиймади. Мана ҳозир водийда, бепоён яйловларда қўй-эчкиларини ёйиб юбориб, хун ўғлонларини жакгга тайёрлаб юрибди.\nҚабила пастга кўчгач, теварак ҳувиллаб қолди. Албатта, қабиладошлари, айниқса, уруғлари Эрхон чол оиласининг қолишга қарор қилишганини эшитиб жуда хафа бўлишса-да, ўзлари кўчиб кетишди. Анави чоққина ялангликда бир вақтлар музаффар жангчиларнинг ўғиллари тиғ уриш ва найза отиш санъатини, отда жанг қилишни ўрганишарди. Ядғухон ҳар доим «Жангчи эт ейди, бола туғдиради, жанг қилади — эрнинг бундан бошқа қилар иши йўқ, қолган барча юмушлар — хотинларники!» дегани-деган эди. Бироқ, ўзининг болалари бундай бўлишмади. Улар нимжону сояпарвар, қилич чопишдан ҳам кўра уйда ўтириб овқат пиширишга, ҳар хил майда-чуйда ўйинлар билан вақт ўтказишга ишқибозроқ чиқишди. Эрхон чол уларни ёмон кўрар ва шу сабабдан қачон кўрса бўралаб сўкарди. Унинг ўзи бир вақтлар довруғи Тангритоғни тутган жангчи бўлган ва бунинг исботи сифатида уйида унча-мунча йигит ердан узиб ололмайдиган олти тишли, зилзамбил чўқмори турарди. Қабила пастга кўчгач, Эрхон чол ҳатто Ядғунинг ўша нозик-ниҳол ўғилларини ҳам қўмсаб қолди.\nБора-бора ҳаммаси ўз изига тушди. Энди уларга кишиларнинг кетгани қайтанга яхши бўлгандек туюла бошлади. Тан қартайиб, жоннинг Кўк Тангри олдига кетар муддат яқинлашар, уларнинг кўнгиллари тинчлик-осойишталик истар эди. Уларни Ядғухон йўқлаб турар ва ҳар йўқлаганида бир дунё силовсин, айиқ, яна алланималарнинг гўштини келтириб берарди. Чолу кампир баъзан бунчалик кўп этни қаёққа қўйишни ҳам билмай қолишарди.\nОйтўлди Эрхондан нақ ўттиз ёшга кичик эди. У вақтлар Эрхон бақувват, бўйни буқаникидек йўғон, забардаст бир жангчи эди-да. Ойтўлдининг ҳам унга дарров кўнгли суст кетган, шунақа келишган, забардаст эркакка хотин бўлишни орзу қилганди. Ўшанда қиз ўн олтида эдими? Ўн олтида бўлсаям келбати мана ман деган йигитларникидан қолишмас, куч-қувватга тўлиб-тошганди: чоғроқ қўзиларни бир қўли билан бемалол кўтараверарди. Гавдасига яраша оғиргина ҳам эди: отасининг отига минганида, шўрликнинг бели бир майишиб кетарди. Илк танишган кезларида Эрхон уни эгарга ўнгариб олиб, ўрмон томонга қараб от солди, шунда қиз ўғлоннинг нақадар кучлилигини ҳис этди. «Худди хасдай учириб юборди-я!” дея ҳайратланди ўшанда қиз ички бир мамнуният билан. — Довруғи бутун Тангритоғни тутган баҳодир… Мен шунинг хотини бўламан…»\nҲозир Эрхонга қарасангиз кулгингиз қистайди: қадди камалакдай эгилган, юзи Тангритоғ ирмоқларидай эгри-бугри ажинларга тўла, қўли тинмай қалтирайди. Фақат кўзларигина ўша-ўша, ўткирлигича қолган, қаттиқ эди. Эрхон ҳақиқий жангчи эди—хотинини ҳам қандайдир қўпол эркалар, баъзан қўлига ҳам эрк берар, аммо буларнинг бари Ойтўлдига қайтага хуш ёқарди. Ҳақиқий эркак шундай бўлиши керак, деб ҳисобларди у, эр кўрган баъзи хотинларга ўхшаб ҳадеб суюлаверса, от мингандан, ёй кўтаргандан кўра эчки соғгани афзал эди.\nЭндиликда Эрхон қилиши керак бўлган юмушларни ҳам Ойтўлди бажаради: ўрмондан ўтин орқалаб келади, жонлиқ сўяди, бир қисмини Кўк Тангри учун қолдириб, терисини шилади, оловда пиширади, отга қарайди… Отни парваришлаш ва жонлиқ сўйиш аёлларнинг иши эмас, бироқ Эрхон ярамагандан кейин на илож? Кекса жангчининг кескин тўқнашувларда орттирган жароҳатлари бугунга келиб уни нотавон қилиб қўйди. У туни билан мижжа қоқмайди, иҳраб-сиҳраб, чўқмор урган ханзуни лаънатлаб чиқади. Ойтўлди унинг учун ҳамма ишга тайёр. Чунки эри кучи борида барча қилар ишини қилиб бўлган. Фақат ўғилларининг тоғда ҳалок бўлгани чакки бўлди-да. Кўк Тангри улар устига қор кўчкиси юборди. Тангри шуни раво кўрибдими, унга қарши бориб бўлмайди. Тез кунда улар ҳам Кўк Тангрининг ҳузурида, Тангритоғ чўққиларидаги мангу осойишталик масканида ўғиллари билан учрашадилар. Шу сабаб, ҳадеб оҳ чекаверишнинг фойдаси йўқ.\nТангритоғ этагини паноҳ тутган қудратли қабиланинг икки кекса вакили ана шу тарзда, сокин-осойишта умргузаронлик қилар эди.\nБир куни фалокат рўй берди.\nҚуёш Кўк Тангри ётоғи томон ёнбошлаганда ёмғир ёғди. Унинг саховатли сувлари дарахтзорлару яйловларни чунон яшнатди. Бир соатлар ўтиб-ўтмай, ёғингарчилик тўхтади. Теварак-атроф селгиб, ҳаво мусаффолашди.\nЭрхон йўлбарстери пўстакни ташқарига— пичан устига ёйишни буюриб, ўзи елкасини сийпалаганча иҳраб, оти ёнида турарди. Бундан ўн йилча муқаддам юз берган сўқишда бир сўйлоқ ханзу унинг бошини мўлжаллаб чўқмор отганди, у чап бериб қолди, аммо анча ёши қайтгани сабаб ўз вақтида отини буриб ололмади— кескир тишли чўқмор унинг елкасига келиб урилди. Мана, асорати энди билинаётир. Ҳозир кекса жангчининг томирларида қон секин-аста оқар, оёқ-қўлининг жароҳатланган ерлари ҳам симиллаб оғрирди. Эрхон шу кеч айиқ ёғи суришни ният қилди ва бу ниятини пўстакни кўтариб чиқаётган Ойтўлдига айтиб қўйиш мақсадида ёнига ўгирилди, ўгирилдию Тангритоғнинг сўл ёнбошидан шуёққа қараб елиб келаётган бир тўда отлиқларни кўриб ҳайратдан эси оғиб қолаёзди.\n— Ойтўлди! — деб бақирди у беихтиёр, ҳали ҳам елкасини чангаллаганча, — Ойтўлди, анавиларга қара-чи? Танияпсанми, кимлар экан?\nОйтўлди пўстакни ерга ташлаб, қўлини пешонасига соябон қилиб ўша ёққа узоқ термулди-да:\n— Ҳечам ажратолмаяпман-а! Аммо Ядғунинг йигитлари эмас, уларнинг туғи бўри каллалик-ку. Ханзулар бўлмасин тағин, —деди хавотир билан.\nКекса жангчининг томирларида қон жўшди. У таассуф билан: «Эссиз, Ядғуга хабар беришнинг иложи йўқ-да», деди ўзига ўзи. Агар келаётганлар ростдан ҳам ханзулар қўшини бўлиб ниқса, у ҳолда чол-кампирнинг умри поёнига етибди деяверинг. Бу ёвуз қавмнинг қўлидан ҳар иш келади. Эрхон Ойтўлдига қараб:\n— Тўқмоқни олиб чиқ! — деб буюрди.\n— Кўтаролмайсан! —ачиниш билан жавоб қилди Ойтўлди.— Қўй, ўзингни бекорга уринтирма! Кўк Тангри истаса, эҳтимол омон қолармиз. Йўқса, ўғилларимизнинг ёнига жўнаймиз. Икковимизнинг ҳам ёшимиз бир жойга борган бўлса, яшашнинг нима қизиғи бор?..\n— Опчиқ дедим!—ўшқирди жангчи. У ёғийни ҳеч қачон қуролсиз кутиб олмаган эди, бундай бўлишини хаёлига ҳам келтиролмасди. Ойтўлди чор-ночор эрининг улкан гурзисини бир амаллаб олиб чиқди. Жангчи уни зўрға кўтарди, оғирлигидан юзи тиришиб кетди, аммо яна тезда ўзини қўлга олди, ёвнинг етиб келишини кута бошлади.\nЭнди унинг учун бу чоққина яйлов жанг майдонига айланганди. Ёғий яқинлашиб келар, фақат сўқишга чорловчи бурғи садолари етишмасди, холос.\nНиҳоят, улар етиб келишди. Хан-зуларнинг қийиқ кўзларида ғазаб ўти чақнарди. Улар дарров талашга тушиб, қўй-қўзиларни отларига ўнгаришди, биттаси эса Эрхоннинг ҳозирда анча қартайиб, кучдан қолган, не-не жангу жадаллардан эгасини омон олиб чиққан отини етаклашга тушди, уч-тўрттаси эса кулба ичига кириб кетди. Ойтўлди чолининг ёнида туриб, бу беадабгарчиликларни кузатарди. У ханзуларни ҳеч қачон кўрмаганди. Тўғри, бирда Ядғухон ўнтача қўли боғлиқ, афти-башараси қон бандиларни уриб-сўкиб ҳайдаб келганди. Аммо улар ўша пайтда бирам ночор, эзгин кўринган эдики, ҳатто Ойтўлдининг уларга раҳми келиб кетганди. Ҳозир эса буларнинг важоҳатини кўриб ўтакаси ёрилаёзди. Улар тинмай бақиришади, узун сочларини селкиллатиб, у ёқдан-буёққа юришади… Улардан бири, юзида узун чандиғи бори, отини Эрхон томон бурди-да, унга синовчан тикилганча, сўйлоқ тишларини кўрсатиб ҳайқирди:\n— А-ҳа, бу Эрхон-ку! Мана ўша енгилмас Эрхон! Аҳволига қаранглар, қалтираб туришини кўринглар!…\n— Эрхон? Наҳотки Эрхон бўлса?! — қолганлари ҳам шоша-пиша шу ёққа ёпирилишди. — Ия, қани унинг аввалги важоҳати? Қани унинг ўлим келтирувчи гурзиси? Нега у гурзисини кўтармаяпти, баримизни қириб ташламаяпти? Ахир, юзта ханзу аскари Эрхон учун чўт эмасди-ку?\nОйтўлдй хотиржам турар, фақат эрининг ғазаби қўзғашидангина чўчирди. Аммо ундай бўлмади.\n— Эрхон! — деб бўкирди сўйлоқ тишли қари ханзу.—Менинг неча-неча уруғимни кулини кўкка совурдинг-а, қари каламуш. Мана, ўзингнинг ҳам кунинг битди!\nШундай деб у энгашди-да, Эрхоннинг нақ томоғини мўлжаллаб найза санчди. Кекса жангчи шу заҳоти иҳраб, ерга икки букланиб йиқилиб тушди, томоғидан иссиқ қон ҳовур таратиб, тизиллаб оқа бошлади. Ханзулар қий-чув кўтардилар.\n— Хотинга тегманг! — бақирди қари брсқинчи шерикларига. — Унга тегманг. Хотинни ўлдириш ханзунинг иши эмас. Қани, кетдик Ядғунинг устига!..\nХанзулар қий-чув кўтарганча жўнаб кетишди. Қуёш Тангритоғ ортига қондай қизариб, баайни ярадор жангчи мисоли ёнбошлади. Энди Эрхоннинг қони оқиб тугаган, қорайиб, қота бошлаган, жангчи ҳаёт билан видолашган эди.\nТунда, яйловдан унча узоқ бўлмаган сайҳонликда босқинчилар ва Ядғу йигитлари ўртасида мисли кўрилмаган жанг бўлди. Теварак-атрофни ўлаётганларнинг ва ўлдираётганларнинг бақириғи тутиб кетди. Унинг сурони ҳатто Тангритоғни ҳам титратиб юборди.\nОйтўлди туни билан мижжа қоқмай чиқди. Мабодо ханзулар қайтиб келгудай бўлса, биринчи кирганининг бошига тушириш мақсадида эри жангда ишлатадиган болтани пойгакка суяб қўйди.\nТонгга яқин жанг тугади. Отлар дупури ва қийқириқлар Тангритоғнинг сўл ёнбағридан узоқлашиб кетганидан Ойтўлди босқинчиларнинг енгилганини, шавкатли Ядғунинг ботирлари уларни қувиб солганини пайқади. Атрофга мудҳиш сукунат чўкди. Тинмай чуғурлашадиган қушлар ҳам бу сафар жим бўлиб қолгандилар.\nАёл ташқарига чиқди.\nҲаводан қон ва тер иси анқир, пастда, бир йиғоч масофада ўликларнинг қалашиб ётгани кўриниб турарди. Ойтўлди уйига кириб ўткир тиғ олиб чиқди ва жанг майдонига қараб йўл солди. Эрининг тагига етган сўйлоқ тишли ханзуни топмоқчи ва бошини танасидан жудр қилмоқчи эди. Ана шундай қилса, ханзунинг руҳи мангу тентираб, бошини излаб юради, бу ҳолати ҳатто авлодларига ҳам ўтади. Интиқомнинг ўзига хос усули эди бу. Жанг майдонига етиб келгунча у анча чарчади, аммо биринчи ханзунинг ўлигини яқиндан кўриши билан жисмида янги куч-қувват пайдо бўлди ва мурдани ағдариб қаради: найза зарбидан унинг бир бети ўпирилган, оппоқ суяги очилиб, қийиқликка мойил кўзлари косасидан чиқиб кетгудай бўлиб олайганди. Ойтўлди уни танимади, шу сабаб тегмасдан ўтиб кетаверди.\nЎликларни бир-бир кўздан кечириб: «Э, бадфеъл махлуқлар, — дея хаёлидан ўтказиб борарди бу жасур аёл. — Нималарни кўзладингизу нималарга эришдингиз? Келдингиз, топганингиз ўлим бўлди… Ақалли битта ҳам тирик жон қолмабди. Ядғунинг қудратини билмасмидингиз, кунингиз битганига наҳотки ақлингиз етмовди? Мана энди кўзларингизни қузғунлар чўқийди, танангизни қонхўр каламушлар талашиб-тортишиб ғажишади. Кимга жафо, кимга жазо…\nУ навбатдаги ўликка яқинлашаркан, унинг елкасидаги бир нарсага кўзи тушди. Қизиқсиниб, яхшироқ қаради ва ҳайратдан қўлидаги тиғни тушириб юбораёзди. Ханзу аскари елкасига икки-уч ёшлар чамасидаги бир болани боғлаб олганди. Афтидан, у жангчи эмас, афти-ангорининг ўзи унинг жангчи эмасини ошкор этиб турарди, деҳқон бўлса керак, озиб-тўзиган, кийимлари бир аҳволда, қашшоқ, тиришиб ўлиб ётарди. Бола отасининг ўлимини сезганми-сезмаганми, кўзлари юмуқ, худди ухлаётгандай ётарди. Ойтўлди уларнинг тепасига келиб, диққат билан разм солди: боланинг оқиш чаккасидаги ингичка, қизғиш қон томирлари билинар-билинмас уриб турганини кўрди.\nОйтўлдининг бирдан кўнгли бузилди. Кўк Тўнгри уни разолатдан қайтармоқда эди. Мана исботи: аёл ўлдирмоқни, ўликнинг танини бошидан жудо қилмоқни ва унинг авлодларини бемисл кулфатга дучор этмоқни кўзлаган эди, ҳозир эса акси бўлиб чиқаётир. Боланинг шундай қирғиндан омон қолгани-чи, бу ҳам Кўк Тангри иноятининг исботи эмасмикин? «Бошқа кишиси йўқ шекилли, боласини ўзи билан олиб юрган экан», деган ўй ўтди унинг кўнглидан ва молу дунё йўлида кулфатга рўбарў келган жангчини қарғади. Унинг тепасига чўкка тушиб, болани ечиб олди ва тиғни ҳам унутиб, ортига қайтди.\nБола чиройликкина, дўмбоққина, сочлари қизғиш ва майин, тўгарак юзи нимаси биландир ҳалок бўлган ўғилларини эслатарди. Ойтўлди тезда ҳолдан тойди. Шунда хаёлига: «Уни жарга ташлаб кетсам-чи, бўри-мўри еб кетса, жуда маъқул иш бўларди», деган ўй ўтди. Шу ишни қилса, дилидаги интиқом ўти бироз сусайиши мумкин эди, аммо Ойтўлдининг пок кўнгли бундай қабиҳликни қабул қилолмади. «Ёш боладан хун олиб бўлмайди, — деб ўйлади аёл, йўлида давом этаркан. —Агар вояга етган бўлса бошқа гап эди. Гўдакни ўлдирмоқ бизнинг қавмга ярашмайди. Бундан ҳатто Кўк Тангри ҳам ғазабланади».\nОйтўлди қўналғасига етиб келганида, Ядғухон ўттиз чоғли йигити билан уни кутиб турар, жангчиларнинг бари қаттиқ ҳолдан тойган, кийимлари қонга беланган, аммо ўзлари хурсанд эдилар.\n— Улуғ жангчи Эрхон бизни тарк этиб, бу ёруғ дунёдан кўз юмибди. Унинг қондоши мен — Ядғу энди бу ерларда қандай қилиб юраман? — деди Ядғухон сийрак сочли бошини қуйи эгиб. — Улуғ жангчи Эрхон ҳаммамизнинг отамиз эди. Уни душманимиз — манфур ханзу ўлдирибдию бизлар бехабар қолибмиз…\nЯдғухоннинг изтироблари жангчиларга ҳам ўтди. Улар ҳалок бўлган қабиладошларининг ҳурмати учун бошларини қуйи эгиб, тек туришарди.\n— Эрхоннинг ҳар бир томчи қони учун ўнлаб ханзудан ўч оламан! — давом этарди Ядғухон. -— Хоҳ гўдаги бўлсин, хоҳ чоли — аямайман! Буни мен — Ялду ўғли Ядғу айтаётирман! Агар шундай қилмасам, Кўк Тангри мени оқ шақалларга дуч.қилсин, илонлар чақиб ўлдирсин, кўзимни қузғун чўқисин! Уларнинг қонини Тангритоғ сувлари каби оқизмасам, нрмим абадий ўчсин!\nШундай деб Ядғухон қаттиқ ҳайқирди. Унинг кўзларидан йирик-йирик ёш томчилари думалаб, соқолига тушарди.\n— Ойтўлди, сен бу ерда қолмайсан! Ёнимизга борасан, бас, отга мингаш, — деди Ядғухон ва аёлнинг қўлидаги болани эндигина пайқаб, ранги-туси бирдан ўзгарди:\n— Ханзу боласи-ку! — деб хитоб қилди у. — Ойтўлди, ортга қоч, мен унинг бошини танидан жудо қилай!\nОйтўлди ортига тисарилди ва:\n— Сен ҳеч қачон унга тиғ кўтармайсан, Агар унга қўлингни теккизгудай бўлсанг, ўла-ўлгунимча сени қарғайман, Ядғу. Беванинг қарғиши албатта уришини биласан-ку… Мендан хавотир олма, ханзуларки ўлдирмадими, энди ўз ажалим билан ўламан, — деб жавоб қилди.\nЯдғу ўйланиб қолди. Ойтўлди болакайни кўм-кўк майсалар устига қўйди. У осмондаги ойдай бўлиб ётарди. Хунлар соҳибқирони душман зурёдига қараб, кин ва қаҳр билан: «Илоннинг боласи ҳам илон. Унинг бошини янчмоқ керак», деб ўйлади. Бироқ Ойтўлди нинг — ҳалок бўлган шавкатли жангчи хотинининг сўзига қарши боролмади. «Бу хотин нелар қилаётганини яхши англамаяпти чоғи. Наҳотки, у ҳимоя қилаётган гўдакнинг томиридаги қанзу қони бир кун қўзғалиб, мана шу қўлчаларда ўлим топишини тушунмаётган бўлса?..» Улуғ Ядғухоннинг темирдай қизғиш юзида бир ифода лип этиб ўтди — у, агар йўлини қилса, бу болани барибир жонидан жудо қилади. Майли, ҳозирча ўсиб-улғаяверсин, қачонки қўлигатиғ тутиб, ўқ-ёй ота оладиган бўлганда, Ядғу ёйининг кескир ўқи унинг юрагини албатта излаб топади.\nЯдғухон шу тариқа боланинг тақдирига ҳукм ўқиди ва яна бир бор:\n— Ойтўлди, биз билан юр… У ерда эт мўл, эл хотиржам, хотинлар кўп, — деб мурожаат қилди.\nОйтўлди рад этди. Бу ўжар хотин билан талашиб-тортишиб барака топмаслигини яхши сезган Ядғу кўпам қистаб ўтирмади, ўзинг биласан, қабилида елка қисиб, ўлжаларнинг бир қисмини шу ерда қолдиришни амр этди-да, ўзи пастга томон от чоптириб кетди.\nОрадан йиллар ўтди. Тангритоғ этаклари кўп маротаба қор билан қопланиб, кўп маротаба баҳорий яшилликларга бурканди. Ядғу сўзининг устидан чиқди — атрофга ёйилиб кетган хун қабилаларининг бир нечтаси билан иттифоқ тузиб, Катта Дарёгача борган барча ханзуларнинг устига юриш қилди, натижада уларнинг қонини худди Тангритоғ ирмоқлари каби оқизди.\nБу орада Ойтўлди ҳам қариди. Қомати марҳум эри, жангчи Эрхоннинг кўҳна ёйи каби эгилди, ханжардек киприклари тўкилди, жислидан қувват кетди. Унинг жонига энди асранди ўғил оро кираётганди. Қуш овлаш, сув келтириш, қўналғани тартибга солиш, таом пишириш, хуллас, ҳамма-ҳамма юмушлар шу боланинг гарданида эди. Унга, хун ўғлонларидан фарқи ўлароқ, ҳеч ким жанг ҳунарини ўргатмади, бироқ бола яйловда чиниқди, ўрмонда дарахтдан дарахтга сакраб, чаққон ва эпчил бўлиб ўсди. Ойтўлди кампирдан бобоси Эрхон ҳақида кўп сўраб-суриштирар, унингдек шавкатли жангчи бўлишни орзу қиларди.\n— Мен хун авлодиданман! — хайқирарди у, хунларникига ўхшаган қийиқ кўзларида ифтихор учуни алангаланиб. — Менинг ажодларим мулки то Катта Дарёгадир! Дарё ортини эса мен бўйсундираман. Худди бобом Эрхондай, оғам Ядғухондай жангчи бўламан!\nҚари Ойтўлди унинг бу гапларими таассуф билан тингларди. Бола ўзини хун деб ҳис қилса-да, юз-кўзлари, гавда тузилиши, сержаҳлиги билан барибир аждодларига тортмоқда эди. Эри Эрхоннинг ўлими ёдига тушганда, ҳар сафар Ойтўлдининг дилида ғазаб ва интиқом олови гуриллар ҳамда боланинг тезроқ катта бўлишини Кўк Тангридан тилар эди. У ҳали жудаям ёш, ҳозирча қасос олиш мумкин эмас, аммо катта бўлсин, шунда барча чекловлар барҳам топади. Ўшанда Эрхоннинг нотинч руҳи Ойтўлдидан мамнун бўлади. Ханзулар шўрлик Эрхонни заифлигига ҳам қарамай ўлдирдилар. Шусиз ҳам унинг жони қилтиллаб, эрта-индин ўлиши муқаррар бўяиб турганди. Улар ёвузлик қилдилар, бироқ хунлардаги тартиб-қоидалар Ойтўлдига ҳозир ўч олишни таъқиқлаб турарди. Баъзида у болани ўрмонда йиртқич ҳайвонлар еб кетса ёки дарахтдан қулаб ўлса кошкийди, деб ҳам қўяр, аммо дарҳол бу ўйини нари қуварди: унда, ўч олмоқ-чи? Ойтўлди дилидаги интиқом ўтини ўчирмасдан бу оламдан кета олармикин?\nХанзу ўғлони келишимли йигит бўлиб вояга етаётганди. Унинг ҳаракатларини кузатиб, кампир икки ўт орасида қийналарди: душман боласининг нимасидир ўша, тоғ кўчкиси остида қолиб ҳалок бўлган ўғилларининг тўнғичига ўхшаб кетарди. Йиллар ўтиб, ҳатто душман авлодидан бўлса-да, у кампирнинг кўнглига ёқиб қолган, қани эди ҳозир шу бола менинг ўғлим бўлиб қолса, деб баъзан турли хаёлларга ҳам берилар эди. Лекин шу заҳоти яна ўзига келарди: ахир, Эрхон мана шу яйловлар узра капалак бўлиб учиб, қавмлари, қутлуғ жангчи боболарининг хуни учун нима ишлар қилаётганини кўриб турибди-ку. Ойтўлди нима қилса шавкатли Эрхон хурсанд бўларкин? Кўк Тангрини-чи, қандай рози қилиш мумкин? Ойтўлди кампир ўйлаб ўйига етолмас, аммо шу ҳолатида ўғлонга қарши тиғ кўтаролмасини пайқаб турарди. Қачондир, ҳамма нарсани хотималайдиган ва ё Ойтўлдининг, ё боланинг умрига нуқта қўядиган кун етиб келиши керак эди.\nБотир Ядғухон ҳам Ойтўлдининг ёнига тез-тез ташриф буюриб турар, ҳар сафар турфа ўлжалардан совғалар олиб келарди. У кампир билан суҳбатлашар экан, адоват тўла нигоҳини ханзу ўғлидан узмасди. Ойтўлди унинг ниятини жуда яхши сезарди, албатта. Сезардию ўғлонни Ядғу ёйидан қутқариш йўлларини ўзича чамаларди. Хуллас, ҳар иккови ҳам хун олмоқ истагида ёнишар, аммо бу истакларини бир-бирларидан яширардилар.\nНиҳоят, ханзу ўғлон балоғатга етди -—у хун қизларига узоқ-узоқ кўз тикадиган, негадир қизарадиган, тунлари уйқуси ўчиб, безовталанадиган одат чиқарди. Ойтўлди кампир фурсат етиб келганини туйди — қасос вақти, ниҳоят, юз кўрсатган эди. Кампирнинг ҳам ҳаёти поёнига етаётган бўлиб, унда ортиқ сабр қилмоққа ҳеч тоқат йўқ эди.\nЎша куни, қуёш ботиши олдидан Кўк Тангри вақт етганини англатди — бу маҳалда Ойтўлди болани қандай қилиб ўлдирсам экан, деб майсалар устига ўтириб олиб бош қотирарди. Тангритоғ устида туйқусдан момақалдироқ гумбурлади, кампир ўша ёққа қараб, чўққилар устида қора булутдан асар ҳам йўқлигини, кечки шафақ яллиғи энлаган осмоннинг тип-тиниқлигини кўрди. Ҳа, фурсат етган, Кўк Тангри кампирнинг ниятларини пайқаб, интиқомга розилик берган эди.\nКампир ўрнидан қўзғалди ва ичкарига кириб, яшириб қўйган жойидан эри Эрхон янги танишган кезларида совға қилган кичкинагина тиғни олиб, кўйлаги қатига яширди-да, қайтиб чиқди. Ханзу ўғлони ялангликда Эрхоннинг камонини кўтариб, ёй отишни машқ қилаётган эди. Кампир ўзиникига ўхшамаган овоз билан уни чақирди. Ўғлон дарров Ойтўлдининг қошига келди, унинг қийиқ кўзларида қувонч чақнарди.\n— Мен хунларнинг энг баҳодир йигити бўламан! —деди у мағрур. — Бобом, қутлуғ жангчи Эрхоннинг ёйи энди меники. Уни ҳеч кимга бермайман ва ҳеч қачон қўлимдан қўймайман.\n— Бас қил! — деб бақирди кампир, сўнгра қўйнидаги тиғни олди. Уни кўриб ўғлон таажжубланди. Кампирнинг қўллари титрар, ияклари қалтирар, ажабки, қандайдир бир куч унинг заиф жисмига қувват бахш этган эди. — Сен бу ёйни тутишга у дунёю бу дунё ҳақли эмассан. Ташла уни!\n— Нега? — сўради ханзу ўғли, тўгарак юзида кампирдан ранжиганликни ифодаловчи белги акс этди. — Ҳалиям эр бўлиб етмадимми? Қаранг, билакларимда куч тўлиб оқаётир, ғайратим тошаётир… Ҳали мен Эрхон авлодининг…\n— Сен Эрхон авлодидан эмассан, — деди кампир, беадад қаҳру адоват билан. Ўғлон уни бундай аҳволда ҳеч кўрмаган эди, важоҳатидан ҳайиқиб, кетига тисарилди.— Сен хун ҳам эмассан, — ҳайқирди у, кўзларидан дув-дув ёш оқиб. — Сенинг томирингда манфур ханзу қони оқаётир. Улуғ Эрхонни сенинг қондошларинг ўлдирган эди. Мен сени саноқсиз ўликлар ичидан топиб олиб, эр этилгунингча сабр қилдим. Мана, вояга етдинг, сендан ўч олмоқ истайман! Ўзингни олиб қоч, манфур ёғий боласи!..\nЎғлон қулоқларига ишонмай турарди. Кампир ғойибдан келган шиддат ила унинг кўксига тиғ урди, аммо қўллари мўлжални тўғри ололмади, тиғ ўғлоннинг бақувват билагига санчилар-санчилмас, ерга тушди.\nКампир ҳолсизланиб ўтириб қолди, унинг кўзларидан ҳали ҳам ғазаб ва надомат ёшлари дувиллаб тўкиларди. Ханзу ўғлон эса қулоқларига ишонмай, тош қотиб турар, ранги бўздай оқариб кетган, тиғ етказган жароҳатдан аста-секин қон сизиб чиқиб, ерга — қадимий хунлар ерига, Эрхоннинг мулқига томчиларди. Эрхон учун қасос олиниб бўлинганди — мана, ёғий ўғлининг қони унинг ери узра тўкилаётир, буни шавкатли жангчининг руҳи ҳам, Кўк Тангри ҳам кўриб турибди. Эй хунларнинг қутлуғ жангчиси Эрхон, энди Кўк Тангри сенга абадий ором ва роҳат иноят этсин!..\n— Мен ростдан ҳам ханзуманми? — бир замон тош қотиб турган ўғлоннинг бўғзидан даҳшатли нидо отилиб чиқди. — Ойтўлди, айт, раҳминг келсин, менинг отам ханзуми?\nОйтўлди унга жавоб қилмади. У бошини қуйи эгганча йиғлашдан тўхтамас, шундай эса-да дилининг бир четида ўғлоннинг тирик қолганидан мамнун ҳам эди. Ахир, хун олинди, душман қони тўкилди, бас, Эрхон учун шунинг ўзи етарли. У улуғ жангчи эди, кечиримли эди, бу иши учун кампирдан ҳеч қачон дили ранжимайди…\nАммо Тангритоғ тепасида яна момақалдироқ гумбурлади. Ханзу ўғлони ортига чекинди.\n— Йўқ! Йў-ўқ, мен ханзу эмасман!—ҳайқирди у титраб-қақшаб. Аммо товушини момақалдироқнинг навбатдаги гумбурлаши босиб кетди,— Мен хунман! Хун бўлиб туғилганман, хун бўлиб ўламан!..\nВа у Эрхондан хотира бўлиб қолган ўткир учли ёй ўқини олиб, нақ юрагига ботирди. Негаки, ўғлоннинг томирларида ханзу қони оқаётган эса-да, номусли хунларнинг тарбиясини олган эди.\nОрадан бир қанча вақт ўтиб, ўрмон оралаб етиб келган Ядғухон ёғий ўғлонининг ўлимидан хабар топгач, Ойтўлдига таассуф билан деди:\n— Эсиз! Ўч олмаганим битта шу ханзу қолувди. Сен жангчи хотини эканлигингни кўрсатдинг. Энди Эрхон абадий тинч бўлсин!\nКампир унга жавоб бермади. Судрала-судрала кулбаси томон йўл олди. Шўрликнинг дили энди батамом таскин топган эди. Кўзидан зса ўкинч ёшлари тўкиларди. Нима қилсин, ханзу ўғлонини у салкам ўн олти йил тарбия қилди, едирди-ичирди. Ханзу боласи шу кечган вақт ичида, гарчи душман бўлса ҳам, ўз фарзандидек бўлиб қолганди. Ҳозир кампирнинг кўз ўнгидан ўғлоннинг кулишлари, сўзлашишлари, ёқимтой одатлари бирма-бир ўтаётганди. Қомати янада букилган, вужуди мадорсизликдан худди шамолда қолган тол новдасидай чайқаларди…\nТангритоғ узра қоронғилик чўка бошлади…\nЯдғухон кампирнинг дилидан нелар кечаётганини фаҳмлагани боис, бошқа сўз қотмади. Аммо уруғдошлари ёнига қайтиб кетмади ҳам, отини боғлаб, шу ерда қолди. Негаки, кампирнинг ҳам умр дақиқалари тугаган, қазоси етишига бир ёки икки кунгина қолганди, холос. Бор-йўғи бир ёки икки кун…\n← Аввалги Аввалги Исажон Султон. Исмсиз қаҳрамон ҳақида ҳикоя\nКейинги → Кейинги: Отабек Йўлдошев. Муҳим иш (ҳажвия)


"Бошида бу спорт тури ёқмаган" - Олимпиада рекордини ўрнатган ўзбек қизи ҳақида сиз билган ва билмаган ҳақиқатлар\n29 август, 2021, 20:21\nСиз-у, бизга ҳаяжонли лаҳзаларни тақдим этган Токио Олимпиадаси ҳам тарихга айланди. Кун чиқар юртда вакилларимизнинг учта олтин ва иккита бронза медалига сазовор бўлишидан ташқари яна бошқа спортчиларимиз ҳам совриндорлар қаторидан жой олишга жуда яқин келгандилар. Лекин ушбу Олимпиадада ўзига яраша аламли мағлубиятларни ҳам кўрдик.\nБизнинг бугунги мақоламиз қаҳрамони оғир атлетикачи қизимиз – Муаттар Набиева. Ҳа, у Олимпиадани медалсиз тарк этди. Бироқ Набиева Олимпиада рекордини ўрнатгани билан фахрлана олади. У даст кўтаришда 98 кгни бўйсундирди. Аввалги рекорд 97 кгни ташкил қилганди. Муаттар силтаб кўтаришда 114 кгни забт этди. Шу тариқа, 212 кг натижа билан Олимпиада ўйинларида 4-ўринни эгаллади. Ҳолбуки, медаллар учун жуда яқин келганди. Шунга қарамай, ўзбек қизи рекорд натижа қайд этиб, Олимпиада тарихидан жой олди. Бу ҳам ўзига яраша катта ютуқ, аслида.\nМуаттар Набиева ҳақида яқиндан таништирадиган бўлсак, оғир атлетика бўйича жаҳон чемпионати совриндори ҳисобланади.\nМуаттар Абдуллажон қизи Набиева 1996 йил 2 июнь куни Андижон вилояти, Балиқчи туманида туғилган. Биринчи мураббийи Хомитқул Мадазимов. 2014 йилдан Ўзбекистон терма жамоаси аъзоси.\nУ халқаро майдондаги илк муваффақиятига 2016 йил эришди. Тбилисида ўтган ёшлар ўртасидаги дунё биринчилигида ҳамюртимиз бронза медалига сазовор бўлди. 2017 йил “Ислом бирдамлиги ўйинлари”да бронза, Жанг санъати ва ёпиқ иншоотлардаги Осиё ўйинларида кумуш медаль соҳибасига айланди.\n2018 йил Осиё чемпионатини бронза медали билан якунлади. 2019 йил катталар ўртасидаги жаҳон чемпионатида даст кўтариш машқи бўйича бронза медалини қўлга киритди. Қайд этиш жоиз, Набиева шу тариқа катталар ўртасидаги жаҳон чемпионатида шоҳсупага кўтарилган илк оғир атлетикачи қизимизга айланди.\nҲамюртимиз жорий йил Тошкентда ўтган Осиё чемпионатини учинчи ўринда якунлади. Халқаро оғир атлетика федерацияси эълон қилган рейтинг бўйича Токио-2020 Олимпия ўйинларига йўлланма олди.\nКўриб турганингиздек, ёш бўлишига қарамасдан катта йўлни босиб ўтишга улгурди ва ҳисобига бир қанча ғалабаларни ҳам ёздириб қўйди. Лекин бу бошланиши ва унинг учун ҳали барчаси олдинда.\nАйни чоғда Муаттар Набиеванинг ўз уйида эканлигидан хабар топгач, куни кеча хонадонига бордик. Рекордчи қизимиз биз билан мулоқот давомида спортга кириб келиши, Токиодаги иштироки ва яна бошқа мавзуларда гапирди.\nСпортга кириб келиши\n- 42-умумтаълим мактабида ўқиганман. Кейин касб-ҳунар коллежида таҳсил олганман, - дея гап бошлади, Муаттар. - Спортга ёшлигимдан қизиққанман. Чунки дадам ҳам илгари спортчи бўлган. Мен ҳам спортнинг бир қанча турларига қатнашганман, масалан, волейбол, ўзбек жанг санъати, кураш...Иккинчи курслигимдан эса оғир атлетикага қатнай бошлаганман. Аммо бошида бу спорт тури ўзимга ёқмаган. Кўпчилик қиз болага бу спорт тури тўрғи келмайди дейишган.\nЁшлигида ким бўлишни орзу қилган?\n- Ёшлигимда ким бўлишни орзу қилардим? Ҳарбий бўлишни ва ватанимга хизмат қилишни орзу қилардим. Инсон катта бўлгани сари орзулари ҳам ўзгариб бораверар экан. Бир марта оғир атлетика бўйича Ўзбекистон чемпионати мусобақасида қатнашиб иккинчи ўринни қўлга киритганимдан кейин бу спорт турига қизиқишим янада ортди. Лекин қўл жанги бўйича ҳам Ўзбекистон чемпионатида биринчи ўринни эгаллаганман. Аммо шундан кейин бошқа бу спорт билан шуғулланмаганман. Оғир атлетика бўйича биринчи мураббийим Ҳомитқул ака Мадазимов. У киши мени оғир атлетикага янада қизиқтирган. Президентимиз томонидан айниқса, охирги 5-6 йилда бизга жуда катта шароитлар яратиб бериляпти. Кўплаб хориж мамлакатларига борамиз ва у ердаги спортчилар билан гаплашамиз. У ердаги ва ўзимиздга яратилган шароитлар билан солиштираман. Барибир уларга нисбатан Ўзбекистондаги шароит ва имкониятлар устун. Айниқса, хотин-қизларга бўлган эътибор кучли бўляпти.\n- Токиодаги Олимпиадага жуда яхши тайёргарлик кўрдик. Мусобақада кўтаринки руҳда қатнашдим. Даст кўтаришда рекорд ўрнатганимни аввалига ўзим билганим йўқ. 2017 йилда вазн тоифалари ва категориялар ўзгарганидан кейин рекордлар янгиланди. 98 килограмни рекорд деб ўйламагандим. Мусобақа тугаганидан кейин мураббийларим сен рекорд қўйдинг, дейишди.\n- Ота-онамни, халқимизни қўллаб-қувватлаб турганини ҳис қилдим. Қозоғистонлик рақибамга бир килограмга ютқазганим менга оғир зарба бўлди. Агар 3-4 килограмм билан ютқазсам бунчалик алам қилмасди. Барибир бу омад. Кейинги мусобақаларда ғалаба қозонишга ҳаракат қиламан. Муҳтарам Президентимиз Олимпиадада қатнашган ҳар бир спортчига 5000 доллардан пул мукофотини берди. Юртбошимизнинг биз спортчиларга қаратаётган эътиборидан ўзимиз учун катта мотивация оламиз.\nОлимпиадага кўрилган тайёргарлик\n- Шунча давлатга бориб Ўзбекистонга етадиганини кўрмадим. Японияда карантин бўлгани сабабли кўп жойларга чиқа олмадик. Мусобақада иштирок этгач, 48 соат ичида у ердан чиқиб кетиш керак. Шу боис мусобақада қатнашганимиздан кейин эртасига қайтдик. Аслида бу олимпиада 2020 йили ўтказилиши керак эди. Аммо пандемия туфайли бир йил кейинги сурилганди. Ўша пайтда биз алоҳида дастур асосида уйда шуғулландик. Бу борада раҳбарият томонидан бизга шуғулланишимиз учун керакли жиҳозлар етказиб берилди. Ҳар куни онлайн орқали машғулотларимизни кузатиб боришди. Тўғриси, карантин сабабли ҳамма уйига қайтариб юборилган маҳалда бироз руҳиятимиз тушиб қолганди. Аммо эътибор оширилгач, шуғулланишимиз учун керакли шароитлар яратилганидан кейин яна иштиёқимиз ошди.\nЁшларни ўзига яраша қизиқишлари мавжуд. Юртни спортдан ташқари илм орқали ҳам дунёга танитиш мумкин. Бугунги ёшларимизга омад тилайман. Улар вақтларини бекор ўтказмасдан спортга, илмга бағишлашларини истардим. Фурсатдан фойдаланиб, мустақиллигимизнинг 30 йиллик байрами билан халқимизни табриклайман. Паралимпия мусобақасига кетган спортчиларимизга ҳам омад тилайман, - деди Набиева.\nҲали ёш бўлишига қарамасдан ўз олдига қўйган мақсади сари қўрқмасдан олдинга интилиши ва юқори иштиёқи туфайли барчанинг эътиборини қозонди, дейиш мумкин. Юқорида таъкидлаганимиздек, ҳали унинг учун барчаси олдинда. Шунингдек, унинг спортчи бўлишига асосий сабабчи бўлган дадаси – Абдулла аканинг ҳам фикрлари билан қизиқдик.\n“Беш нафар фарзандим бор, бир ўғил ва тўрт қиз. Муаттар кенжа фарзандим. Ўзим спорт билан шуғулланганман. Муаттар аввалига ярим ойча ўзбек жанг санъати билан шуғулланган. Ўшанда дастлаб туман, кейин вилоят, ундан сўнг, Республика биринчилигида қатнашадиган бўлди. Тошкентда мусобақа бор экан, ўша ерга борамиз деб қолди. Эртаси куни жўнатиб юбордим. Бир кундан кейин дада чемпион бўлдим, деб телефон қилганида йиғлаб юбордим. Ундан кейин яна бир ойдан кўпроқ вақт давомида шуғулланиб юрди. Аммо сўнгра мураббийи келмай қўйди. Кейин оғир атлетикада ўзини синаб кўришни бошлади. Мураббийлар буни кўриб қабул қиламиз деди. Уч ойдан кейин Республикада чемпион бўлиб келди. 2014 йили Республика терма жамоасига қабул қилинди. Шундан бери жаҳон ва Осиёдаги кўплаб мусобақаларда қатнашиб медалларни қўлга киритди. Сизга медалларини ҳам кўрсатаман. Аммо шунга яраша машаққати ҳам бор.\nЎзим Тошкент давлат жисмоний тарбия институтини битирганман. Мана, энди қизим орқали фахрланиб юрибмиз. Олимпиада мусобақаси давомида қизим иштирок этган маҳалда қариндош-уруғ, қўни-қўшнилар бизникида бўлди. Одам кўплигидан қизимнинг иштирокини икки-учта телевизор орқали кузатдик. Олдинги мусобақаларда қизим бундан яхшироқ натижаларни ҳам кўрсатган. Бир килограмм фарқ туфайли медалдан қуруқ қолди, бу ҳам омадга боғлиқ. Уларни мураббийи тактика қилди. Биз ўзимизча гапирамизу, аммо нимагадир эришиш осон эмас. Буни ортида катта меҳнат ва машаққат ётибди. Юртбошимизга спортчиларга шунча шароит яратиб бераётгани учун минг раҳмат. Вилоят ва туман ҳокимлари ҳам табрикладилар. Яқин орада вилоят ҳокимининг ўзи ҳам табриклагани келишини айтди”.\nҲа, Абдулла ака эндиликда кенжа қизининг ютуқлари туфайли барчадан раҳмат ва ташаккурларни эшитиб келмоқда. Уйининг алоҳида хонасида ўзига хос музей ташкил этилган бўлиб, Муаттарнинг қўлга киритган соврин ва медаллари безаб турибди. Дадаси фарзандини спортчи қилиш ва шу даражага етишишида кўплаб қийинчиликларни ҳам бошдан ўтказди ва муҳими барчасини енгиб ўтди. Муаттарни оғир атлетика бўйича энг яхшиси бўлиши учун Абдулла ака қўлдан келган барчасини қилди. Бунга жавобан қизи ҳам натижалари ҳамда муваффақиятлари билан жавоб қайтаряпти.\nДарвоқе, Муаттар Набиева оғир атлетикачи Суннатилла Ўсаровга унаштирилди. Бу орқали янги спортчилар оиласига асос солинмоқда. Набиева бу хабарни тасдиқлади, тўй сентябрь ойига белгиланган. Уларга бахт ва омад тилаган ҳолда келгусида янгидан-янги муваффақиятларни тилаб қоламиз.


СССРнинг парчаланганига, 15 республикани ўзида бирлаштирган қудратли давлатнинг қулаганига 20 йил тўлди.\n20 йил бурун пайдо бўлган янги мустақил давлатлар раҳбарлари ўз халқларига "энди СССРдан ҳам зўр яшаймиз", деган ваъдаларни берган эдилар.\nЎзбекистон президенти Ислом Каримов ҳам мустақилликнинг илк йилларида "Август келса мана бундай яшаймиз" деб бош бармоғини кўрсатган эди.\nУндан сўнг неча августлар ўтиб кетди. Ўзбекистонда яшаган ўрта ва катта ёшдаги одамларнинг аксарияти халқнинг турмуш тарзи мустақиллик йилларида СССР даврига нисбатан оғирлашиб бораётганини айтадилар.\nСобиқ иттифоқ давлатларида бўлгани каби Ўзбекистонда ҳам СССР даврини қўмсаб яшаётганлар, СССР парчаланмаса яхши бўларди, дегувчилар бор.\nБироқ шу билан бирга, ҳаёт оғир бўлса ҳам, мустақиллик минг марта яхши дегувчилар бор.\nБу сафарги баҳс мавзуси ана шу.\nБаҳслашувчилардан бири Қўқон шаҳридаги 15- маҳалла фаоли, 57 ёшли Одинахон Қодирова. У 35 йил медицина соҳасида ишлаб, пенсияга чиққан.\nОдинахон Қодированинг рақиби 35 ёшли андижонлик Шоҳидахон Содиқова. Шоҳидахон 15 йил ўқитувчилик қилган. Ўқитувчиликдан топаётган маоши оилани тебратишга етмаганидан сўнг¸ Россияга ишлагани кетган. Айни пайтда меҳнат муҳожири.\nБу икки баҳслашувчи ҳам СССР пайтида ишлаган, ўша даврни ўз кўзи билан кўрган.\nХўш, СССРнинг парчаланиши яхши бўлдими ёки ёмон. Баҳс ана шу саволдан бошланди:\nОдинахон Қодирова: Мен учун мамлакатимизнинг мустақил бўлгани яхши бўлди. Чунки СССР пайтида биз ривожланмаганмиз. Мана мустақиллик пайтида ривожланиб кетдик. Мустақиллик ҳам дарров бўлмаган. Мана, Америка учун яхши яшашга 150 йил кетди...\nШоҳидахон Содиқова: Сиз Ўзбекистонни Америкага тенглаштирманг. Америкада демократия бор, бизда эса умуман йўқ...\nОдинахон Қодирова: Андижонлик бўлсангиз Андижонни биласизми, қанақа ривожланиб, чиройли бўлиб кетди...\nШоҳидахон Содиқова: Андижон чиройли бўлгани билан, халқнинг қанақа яшаётганини биласизми? Мустақил бўлганимиздан кейин муҳожир бўлмаган одам қолмади...\nОдинахон Қодирова: Ўша сизни совет даврингиздаги Қўқонни кўрингу, ҳозирги Қўқонни кўринг...\nШоҳидахон Содиқова: Мен халқнинг манфаатини биринчи ўринга қўяман, таши ялтироқ ичи қалтироқ мустақилликни мен нима қиламан...\nОдинахон Қодирова: Бу сизга ўхшаган ношукур одамларнинг гапи бўлса керак...\nШоҳидахон Содиқова: Совет даврида халқ яхши яшарди, ўқитувчиларга имтиёзлар бор эди, ойликлар ўз вақтида бериларди. Эндичи, маошлар 100 фоиз пластик карточкаларга ўтказиляпти, одамлар қийналиб қолдику...\nОдинахон Қодирова: Мени бир сўм пулим ҳам пластик карточкага ўтгани йўқ, бу ихтиёрий...\nШоҳидахон Содиқова: Албатта, сиз маҳалла фаоли бўлсангиз, сизни пулингизни ўтказишмайдида. Сиз амалдорларни қўллаб қувватлайсиз...\nОдинахон Қодирова: Бекор айтибсиз, мен ҳеч қайси амалдорга патхалимлик қилганим йўқ. Халқимиз доволний яшаяпти, бу сизлар ношукур бандалар....\nШоҳидахон Содиқова: Сиз битта саволимга жавоб беринг. Нега 7 миллионга яқин ўзбекистонлик мамлакатдан ташқарига чиқиб мардикорлик қиляпти, шунга жавоб беринг. Советлар даврида мардикор деган сўзнинг ўзи йўқ эдику...\nОдинахон Қодирова ва Шоҳидахон Содиқова ўртасидаги баҳснинг тўлиқ вариантини қуйида тингланг:\nБаҳс майдони: СССРни қўмсайсизми?


Шу йилнинг 3 октябрь куни тиббиёт ва физиология соҳасида Нобель мукофотининг лауреати эълон қилинди.Токио технология университетининг биология ҳужайралари бўйича мутахассиси Ёсинори Осуми (Yoshinori Ohsumi) "аутофагиялар механизмини кашф қилгани учун" ушбу мукофот соҳиби бўлди, деб хабар беради uz24.uz.\nНобель қўмитаси ахборотномасида келтиришича, Осумининг кашфиёти очликка мослашиш ва инфекцияларга қарши туриш каби тушунчаларда аутофагиянинг аҳамиятини англашга йўл очди.\nАутофагия - бу ҳужайраларнинг керакмас қисмларини утилизация қилиш ва қайта ишлаш жараёнидир. Атаманинг ўзи иккита грекча сўзлардан шаклланган бўлиб, "ўзини ўзи емоқ" маъносини англатади.\nАутофагия ўзига хос тирик организмлар, шу жумладан, бизнинг организмларимиз билан мавжуд. Унинг туфайли ҳужайралар керакмас қисмлардан халос бўлади, организм эса керакмас ҳужайралардан. Шунингдек, аутофагия туфайли ҳужайралар инфекциялардан ва токсинлардан ҳам тозаланади.\nАутофагия организм стрессда бўлган ҳолатда зўр бериб ишлайди. Масалан, оч қолганда. Бунда ҳужайралар ўзининг ички ресурслари - тўпланиб қолган "ахлат"лардан энергия ишлаб чиқаради.\nЁсинори Осумининг кашфиёти шундан далолат берадики, оч қолиш, яъни рўза тутиш фойдали - организм чиндан ҳам тозаланади.\nЛауреатнинг ҳамкасблари ишонтиришича, аутофагия организмни эрта қаришидан ҳам сақлайди. Янги ҳужайралар пайдо бўлиши ҳисобига ҳатто ёшартиради.\nАутофагия жараёнининг бузилиши эса Паркинсон, диабет, саратон касалликларига олиб келади.\nЁсинори Осуми 1945 йилда туғилган. У Нобель мукофотини (950 минг АҚШ долларидан зиёд пул) 10 декабрь куни Стокгольмда қабул қилиб олади.\nБу йилги Нобель мукофотининг илк ғолиби номи эълон қилинди\nфойдасини тутишнинг рўза Нобель мукофотининг лауреати йилги исботлади


Кун мавзулари, 06 август 2016\n06 декабр 2019, Тошкент вақти: 18:07\nшанба 6 август 2016\nЎзбекистон ҳукумати билан халқаро арбитраж судларида олиб борилган икки йиллик тортишувдан сўнг¸ 2014 йил декабрида яна ўзбек мобил алоқа бозорига қайтишга муваффақ бўлган Россиянинг МТС ширкати жорий ойда бу бозорни ўз ихтиëри билан тарк этмоқда.\nСурхондарёда намунавий уйлардаги ўғирликни фош қилган қоровул калтакланди\nСурхондарёнинг Термиз туманида қурилаётган намунавий уйлардаги ўғирликларни фош қилган қоровул калтаклаб кетилди. Воқеа Термиз туманининг Наврўз маҳалласи, Солиобод массивида ўтган ой ўрталарида содир бўлди. Туман милицияси на қоровулнинг калтакланиши ва на намунавий уйлардаги ўғирликлар бўйича иш очмаган.\n4 август куни Ўзбекистонда "Milliy" (MTV) телеканали синов тариқасида ишга туширилди. Ўзбекистон электрон оммавий ахборот воситалари миллий ассоциацияси маълумотига кўра, янги телеканалда ўзбек ва хориж юлдузларининг оммабоп клиплари, кўнгилочар дастурлар, ток-шоулар, хит-парадлар, концертлар, бадиий фильмлар ҳамда миллий ва чет эл сериаллари намойиш этилади.\nЎзбекистондаги пахта тозалаш корхоналарида 2015-2016 йиллар ҳосили юзасидан ўтказилган тафтиш жараёнида миллиардлаб сўм камомад аниқлангани маълум бўлди. Озодликнинг Ўзбекистон пахта саноати соҳасидаги манбаларининг айтишича¸ йўқ пахтани қўшиб ëзиш ва завод маблағларини мақсадсиз сарфлаш оқибатида 11 та пахта заводида камомад аниқланган.\nХабарларга қараганда, 4 кишининг жароҳати оғир: умуртқаси синган ва бошқа аъзолари оғир лат еган. Ҳокимликка яқин манбадан олинган маълумотга кўра, автобусдаги 60 га яқин ўқитувчи ва тиббиёт ходими ғўзани чеканка қилишга олиб кетилаётган эди. Расмийлар ҳалокат автобуснинг ўта эскилигини тан олар экан, айни пайтда ҳалокат ҳайдовчининг айби билан содир бўлган, демоқда.


Испания парламенти | Ўзбекистон "Адолат" социал-демократик партияси\n12 Июль, 20:45 • Дунё парламентларида, Янгиликлар • 552 марта кўрилди • Комментариев к записи Испания парламенти нет\nИспания парламенти “Кортес” деб номланади. Кортес ўз ўрнида икки палата: 350 аъзодан ташкил топган «Депутатлар Конгресси» ҳамда 266 нафар сенаторлардан иборат.\nБош Кортес (исп. Cortes Generales/Cortes Españolas ) – Давлат вакиллик ҳамда Испания Қонунчилик ҳокимиятининг (Парламент) бош органи бўлиб, ҳокимиятнинг қонун чиқарувчи, ижро этувчи ва суд ҳокимиятига бўлиниши принципига асосланади.\nИккала палата ҳам бир вақтнинг ўзида умумий, тенглик асосида тўғридан-тўғри яширин овоз бериш йўли билан сайланади ва мустақил тарзда фаолият юритади.\nПарламент палаталарининг ваколат муддати тўрт йилни ташкил этади. “Депутатлар Конгресси”га пропорционал (тенглик) вакиллик тизими асосида сайловлар ўтказилса, сенаторларни сайлашда мажоритар (кўп тизимлилик) асосда қабул қилинади. Яъни, сенаторлар учун сайловлар мажоритар тизимда амалга оширилади. Ҳар бир вилоятдан 4 та, Канарка, Майорка, Тенериф оролларидан 3 та, Сеута ва Мелилья шаҳарларидан 2 тадан сенатор сайланади.\nОрол вилоятларга тўхталадиган бўлсак, уларнинг ҳар бири сенаторларни сайлаш учун ўзининг орол Кенгаши ёки “Кабилдо”сини тузиш имкониятига эга.\nОрол ҳудуди квотаси Испания Конституциясининг 69-моддаси 3-бандида белгилаб ўтилган.\nБошқа кичик ороллар эса (Ивиса, Форментера, Гомера, Иерро, Лансароте ва Ла-Пальма) битта сенатор сайлаш ҳуқуқига эга.\nБундан ташқари, сенаторларнинг бир қисми “автоном жамоалар” деб аталадиган қонунчилик идоралари томонидан тайинланади.\nИспания қонунчилигида “Депутатлар Конресси” аъзоларининг домий сонини белгиланмаган. Шу боисдан Испания Конституциясига мувофиқ “Депутатлар Конресси”га 300 тадан 400 тагача депутатлар сайланиши мумкин.\nОхирги йилларда “Депутатлар Конгресси”га асосан 350 та депутат сайланмоқда, “Сенат” таркибини эса 208 та ва 46 та “автоном жамоалар” деб аталувчи қонунчилик идоралари томонидан тайинланган жами 254 та сенатор ташкил қилмоқда.\nМамлакатдаги 50 та вилоятнинг ҳар бирида сайлов округи мавжуд бўлсада, Африканинг шимолий соҳилларида жойлашган Сеута ва Мелилья Испания тожига тегишли ҳисобланади ва Конгрессга фақат биттадан депутат сайлай олишади.\nИспания Парламентининг ўзига хос хусусиятларидан яна бири депутатларнинг императив мандат билан боғланмаганлигидир. Бу ҳолатда депутатлар исталган вақтида бошқа фракцияларга эркин тарзда ўтиб кетиши мумкин. Агар фракция минимал тарзда тенг ярмига қисқариб кетса, тарқатиб юборилади. Фракция аъзолари эса агарда бошқа фракция таркибига ўтиб кетмаса, у ҳолда аралаш гуруҳ таркибига қўшиб юборилади.\nИспания парламентининг ўзига хослигини таҳлил қилар эканмиз, мамлакат сиёсий партияларига ҳам алоҳида тўхталиб ўтиш лозим. Испания давлати кўппартиявий тизимга асогсланган бўлиб, жами 22 та сиёсий партия расмий тарзда рўйхатдан ўтган.\n1978 йилда қабул қилинган Испания Конституциясига мувофиқ 2015 йил 20 декабрида Парламент сайловлари бўлиб ўтди ва унда сиёсий партиялар фаол иштирок этишди. Унда Конгрессга 350 та депутат, Сенатга эса 266 тадан 208 та сенатор сайланди. Сайловда сайловчиларнинг 69,7 фоизи овоз беришди.\nСайлов натижаларга кўра ҳозирги “Халқ депутатлари Конгресси” таркиби қуйидагича тақсимланди:\nХалқ партияси — (134 ўрин);\nИспания социал ишчилар партияси — (84 ўрин);\n“Падемос” Испания сўл сиёсий партияси — (67 ўрин);\nФуқаровий-фуқаролар партияси — (32 ўрин);\nКатолония сўл республикачилар партияси — (9 ўрин);\nБасклар миллий партияси — (5 ўрин);\nАралаш гуруҳ — (19 ўрин).\nШаҳбоз САЙФУТДИНОВ тайёрлади.\nИспания парламенти was last modified: Июль 12th, 2017 by matbuot\n« Юртбошимиз маърузаси муҳокамада Президент Шавкат Мирзиёевнинг Олий Мажлис палаталари, сиёсий партиялар ҳамда Ўзбекистон Экологик ҳаракати вакиллари билан видеоселектор йиғилишидаги маърузаси »


24.07.20 19:11\tmsk\nРоҳатбоши кўчасидаги юз йиллик эман дарахти. Андрей Кудряшов фотосурати, "Фарғона"\nТошкентнинг ёши таҳминан 2500 йил ҳисобланади. Бу давр мобайнида шаҳарда жуда кўплаб дарахтлар экилган. Чунки дарахтларнинг соясигина жазирама исссиқда жонга ором бера олади. Ўзбекистон пойтахтида юз йиллик эмас, минг йиллик дарахтлар ўсиши керак эди. Лекин дарахтлар мебелчи ва қурувчилар учун хом-ашё ҳам саналади, демак у — керакли товар. Кейинги пайтлар Тошкентда дарахтлар шундай шиддат билан кесиляптики, яқин орада пойтахт чўлга айланиб қолиши ҳеч гап эмас.\nМустақиллик кўчасидаги юз йиллик чинор дарахтлари. Андрей Кудряшов фотосурати, "Фарғона"\nВикипедияда шаҳарнинг деярли ярми кўм-кўк даратларга бурканган, деб ёзилган. Афтидан, интернет ресурсида эски маълумотлар сақланиб қолган. Тошкент экологлари ўтган ойда рейд уюштириб, шаҳарда юз йиллар давомида ўсиб келаётган дарахтларни аниқладилар. Бундай дарахтлардан бор йўғи 42 туп қолибди.\nМустақиллик кўчасидаги уч юз йиллик дарахт. Андрей Кудряшов фотосурати, "Фарғона"\nПойтахт ҳокимияти ижтимоий тармоқларга экология ва атроф муҳитни ҳимоя қилиш шаҳар бошқармасининг аср ёшидаги дарахтларга ғамхўрлик қилаётганига доир видеорепортаж жойлаштирди. Унда экологларнинг қадим дарахтлар атрофини ўраб, булар табиат ёдгорлиги сифатида давлат муҳофазасида эканлиги ёзуви бор табличкаларни ўрнатаётганлари тасвирланган.\nТошкент маркази, Амир Темур музейи олдидаги юз йиллик эман дарахти. Андрей Кудряшов фотосурати, "Фарғона"\nРепортажда Тошкент марказидаги Мустақиллик кўчасида ўсаётган юз йиллик чинорлар тўғрисида гап боради. Аслида ушбу табличкалар юз йиллик дарахтларни тумор каби асраши кўзда тутилган. Лекин «Фарғона» уюштирган рейд табиат муҳофачиларининг дарахт кесувчилар билан жангга унчалик ошиқмаётганларини кўрсатди. «Намунали чинорлар»гина алоҳида тўсилган, қолган дарахтлар тақдирга тан берганича ўсиб ётибди\nМоштабиб кўчасидаги юз йиллик чинор дарахти\nАмир Темур проспектидаги юз йиллик эман дарахти\nАмир Темур проспектининг Федорович санаторияси олдидаги юз йиллик эман дарахти\nАмир Темур проспекти, МГУ филиали олдидаги юз йиллик эман дарахти\nТарас Шевченко кўчасидаги юз йиллик чинор дарахти\nСодиқ Азимов кўчасидаги юз йиллик эман дарахти\nЧилонзон массиви, 6-кварталдаги юз йиллик чинор дарахтлари\nҚоратош масжиди олдидаги 300 йиллик (айрим манбага кўра 500 йиллик) чинор дарахти\nЭҳтимол, қўрилаётган чоралар юз йиллик эман ва чинор дарахтларини асраб қолар, ҳар қалай уларга болта ва арра билан яқинлашиш қийин кечади. Лекин дарахтларни панжара билан ўрагандан кўра, уларни ноқонуний кесаётганларни панжара ортига юбориш маъкул эмасми?!\nАндрей Кудряшов фотосуратлари / «Фарғона»


Aмерикалик болакай тенгқурларини қандай бойиб кетишга ўргатмоқда - Zamin.uz\n08:02 / 22.09.2018\nАмерика Қўшма Штатларида яшовчи 13 ёшли Жон Лозонис «Болакай-триллионер» деган китобни ёзиб, нашр эттирди. Энди шу китобини сотиш орқали бойиб кетишга умид боғламоқда.\nКитобида 13 ёшли ёзувчи дунёдаги миллионерлар пул топишни қай йўсинда бошлаганликларини тасвирлаб берган. Маслаҳатлари, китобда келтирилган далиллар тенгқурларини ҳам ота-онасига вассал бўлмаган ҳолда мустақил пул ишлаб топишга ўргатишидан умид қилмоқда.\nЛозонис илк бор 8 ёшида ўзининг севимли кафеси учун сайт очди. Шундан кейин тез орада 60 доллар пул ишлаб топди. Шундан кейин билдики, бола ота-онага оғирлигини туширмасдан ўзи мустақил пул ишлаб топиши мумкин экан.\nИлк китобининг ҳар бир донасини Лозонис 10 долларданга сотмоқда. Ўзининг айтишича, бир кунда 30 га яқин китоб сотади. Келгусида у яна кўплаб китобларга муаллифлик қилишни режалаштирган. “Замин” янгиликларини “Одноклассники”да кузатиб боринг\n20-11-2019, 06:00, Дунё\nЛотерея чиптасига доим бир хил рақам ёзган аёл бойиб кетди\n4-10-2019, 22:15, Дунё\nБолакай бувисининг қабрига гул қўйиш учун ўндан ортиқ машиналарни ювиб чиқди\n29-04-2019, 06:35, Дунё\nАҚШда 9 ёшли болакай видеоўйин сабабли ўз опасини отиб қўйди\n20-03-2018, 16:52, Дунё\nОлмоталик аёл 3 ёшли ўғлини бегона аёлга қолдириб ғойиб бўлди\n6-01-2018, 16:04, Дунё


Муаммо йўқми? » MUZAFFAR.UZ\nХудо “Ол, қулим!” деб турган эканми, Икром компьютер дастурчилари танловида ютиб чиқди-ю, Европа мамлакатлардан бирига саёҳат йўлланмасига эга бўлди! Бориш-келиш, яшаш, овқатланиш, қўйингки, ҳамма харажатлар ташкилотчилар зиммасида экан!\nҚувончдан Икромнинг боши осмонга етди.\n...Ҳаммаёқ ям-яшил. Йўллар ойнадай текис. Чанг, ғубор кўринмайди. Ҳатто дастлабки кунлари Икром дарахтлар, буталар баргларининг бу қадар тозалигидан ҳайратга тушиб, уларни кечаси ювиб қўйишармикан, деган ўйга ҳам борди; ўз тахминининг тўғри-нотўғрилигини аниқлаш учун бир-иккита баргни ялаб ҳам кўрди. Аммо таржимон буни осонгина изоҳлаб берди:\n— Ҳаво намчилроқ. Чанг йўқ. Шу сабабли барглар топ-тоза тураверади...\nДарҳақиқат, таржимоннинг гапини исботлагандай, Икром бир ҳафта мобайнида кийиб юрган кўйлагининг ёқасида заррача бўлса ҳам кир кўринмади. Ваҳоланки, қишлоғида эканида ҳар куни кўйлагани алмаштирмаса бўлмасди...\nБу мамлакат одамлари нима учун хоналарга, ҳаттоки баъзан ётоқхоналарига бемалол туфлиларда кириб кетавериши сабабини ҳам Икром ана шунда тушунди: ахир, туфлилар ялтираб турибди, чанг йўқ. Бунинг устига, одамлар уйнинг ичидан гаражларига ўтишади, машинага ўтириб офисларининг олдига қадар келишади, яна теп-текис, баъзан гиламча тўшалган йўлакдан юриб иш кабинетларига киришади. Бунақа шароитда чанг қаёқдан пайдо бўлсин!\nЛекин бу мамлакатда ҳамма нарса ҳам Икромга ёқавермади. Дейлик, эрталаб уйқудан уйғонган одамлар юзларини ювмасдан бурун, тўшакда ётиб қаҳва ичишадими-ей, ё бўлмаса шу ҳолларида гаплашиб кетаверадиларми-ей...\nИкром қишлоғини эслади: саҳар уйғонганидан сўнг, юзини ювмасдан туриб наинки ота-онаси, балки ака-укаларига ҳам кўринмасди, улар билан гаплашиш-ку, инчунин...\nИнглиз тилини ўргана бошлаган Икром бир куни компюетр орқали мамлакат парламенти сайтига кирди ва сўзларни ҳижжалаб таржима қила-қила, ахийри депутатларнинг бир гуруҳи... кўчада итларни қандай қилиб олиб юриш тўғрисида қонун тайёрлаётганини тушунгандай бўлди.\nИкром анграйиб қолди. “Нотўғри таржима қилдим шекилли”, деган хавотирда эртаси куни таржимондан сўради.\n— Тўппа-тўғри, — бамайлихотир жавоб қилди таржимон.\n— Ахир... — баттар ҳайратланиб сўради Икром, — ахир депутатларнинг бундан бошқа иши йўқми?\nТаржимон баайни икки карра икки тўрт эканлиги ҳақидаги оддий ҳақиқатни уқтираётгандай яна пинак бузмади:\n— Ахир бошқа барча керакли қонунлар аллақачон ишлаб чиқилган бўлса, депутатлар нима қилишсин?\nЖавобдаги мантиқ Икромнинг попугини пасайтириб қўйди...\nБу мамлакатда яна бир нарса Икромга маъқул бўлди. Буям бўлса — бир-бирларига мутлақо бегона одамларнинг кўча-кўйда, дўконда, истироҳат боғларида, иш жойларида, қўйингки ҳамма-ҳамма жойда бир-бирларига табассум билан қарашлари, бир-бирларига меҳрибонлик билан муомала қилишлари. Кўча-кўйда ота-онаси елкасидаги ёки болалар аравачидагими бирон гўдакни кўриб қолишса-ку, тамом — баайни мўъжизага дуч келишаётгандай ёш-қари гўдакка ҳайрат ва қувонч билан қарайди, иложини топиб икки оғиз ширин сўз айтишади, сумка ёки чўнтакларидан ширинлик олиб узатишади...\nЎйлай-ўйлай, охири Икром бунинг сабабини топгандай бўлди — ахир оилада битта, кўпи билан иккита фарзанд бўлгандан кейин, бунинг устига ўн олтига тўлган йигит ёки қиз уйдан чиқиб кетиб, ота-онасидан олисда мустақил ҳаёт кечира бошлашганидан кейин бора-бора бу бечоралар гўдак исига, гўдак табассумига зор бўлиб қолишади шекилли... Аммо қаршингдаги одамнинг сенга табассум қилиб туриши... Барибир ёқади.\nТўғри, аксар ҳолларда табассум чин юракдан эмас, сунъий, гўё одамлар юзларига табассумдан ниқоб осиб олишгандек. Аммо барибир ёқади-да...\nҲатто дастлабки кунлари Икром атрофидагиларга жиддийлик билан қарайвергани боисми, улар хавотирга тушишиб, таржимондан сўрашибди:\n— Меҳмонимизнинг бирон муаммоси борми?\nИкром кулиб юборишдан ўзини тийиб туролмади. Буни кўрган мезбонлар енгил нафас олишди.\nАлбатта, дуч келган одамга илжайиб қарайверишнинг ўзи бўлмайди. Бора-бора кечга бориб Икромнинг оғизлари оғриб қоладиган бўлди — ахир кун бўйи куйдирган тиржайиб юришу, дуч келган одамга табассумлар ила оғизни тўлдириб “Хэлло! Хау ду ю ду?” дея айтаверишнинг ўзи бўладими...\nОлис юртдаги эртакмонанд етти ҳафта ҳам ўтди-кетди.\nИкром она юртига бир олам орзулар билан қайтди. Оқшом палла самолёт қанотлари остида минглаб чироқлари порлаб турган қадрдон шаҳарини кўрганда эса қувончдан кўзларига ёш тўлди.\nБироқ кўнгилда туғилган орзу бирдан амалга ошиб, ҳаётга татбиқ этилиб қолавермаслигига Икром эртаси куниёқ амин бўлди.\nЭрталаб ўзининг танловда иштирок этишига барча шарт-шароитларни яратиб берган ишхонасидагиларнинг ҳар бирига атаб олинган совға-салом ҳамда тушлик маҳали қаҳвахонада уларга бир пиёла чой бериш ниятида ажратиб қўйган пули солинган ҳамёни жойланган кичкина рюкзакни орқасига осиб олган Икром машрутли таксилар юрадиган бекат томон йўл олди.\nЙигитнинг вақти чоғ. Ўз юртингга нима етсин! Майли, озроқ чанг-ғубор бўлсин, йўллариям нотекис бўлсин, аммо барибир бу ўзингники-да.\nШундай ўйлар оғушида чет элдаги ўрганиб қолган одати бўйича оғзи қулоғида Икром бекатга келди ва тартибсизроқ равишда маршрутли таксини кутаётган йўловчилар охирроғида туриб олишга уринди.\nЙўловчилар асабий тарзда йўлга қараб-қараб қўярдилар. Энг олдинда туриб олган, катак кўйлагига ярашмаган тарзда энли бўйинбоғ тақиб олган қирқ беш ёшлардаги жиккаккина, сочининг тепаси тўкила бошлаган йўловчи оғир уф тортди ва “Йўл-пўлда ўлиб қолганми булар!” дея ғудраниб қўйди. Икром сесканиб кетиб ён-верига қаради, аммо бу ҳақорат йўловчиларга таъсир қилмаганини кўргач, сал енгил нафас олди.\nШу пайт ўттиз ёшлардаги бир семизгина, шу ҳолида торроқ кўйлак кийиб олган жувон оғир рўзғор сумкасини кўтарган томонига қийшайганча ҳарсиллаб-пишиллаб келиб қолди. Икром одобли йўловчи сифатида навбатнинг охири ўзи эканини билдириб қўймоқ мақсадида жувонга жилмайиб қаради.\nЛекин... Жувон шу куни чап тарафи билан турган эканми ё ўзи табиатан сал асабийроқми, ишқилиб, Икромнинг табассумига жавобан ўқрайиб, ҳаттоки ғазабланиб қараркан:\n— Кўзгинанг тешилсин! — дея қарғаниб қўйди.\nИкром қип-қизариб кетганини сезди. Бироқ буни билдирмасликка уриниб, ўзини одобли, зиёли йўловчидай тутишга уринди ва чет элда ўрганиб келган одати бўйича яна бир бор жилмайиб қўяркан, сал энгашиб:\n— Келинг, сумкангизни кўтаришворай, — деди.\nҲар қалай, йигит бу таклифни ўта самимий тарзда айтган эди.\nАммо... нимагадир чўчиб кетиб, ўзини четга олган жувон Икромга адоқсиз нафрат аралаш ғазаб билан қаради-да:\n— Торт-э қўлингни! — дея ўшқириб берди.\nИкром ёрдам учун қўлини чўзган ҳолида мустар бўлиб туриб қолди. Аммо бир амаллаб жилмайишга уринди. Ўрганиб келганидек. Аёлнинг кескин овози бошқа йўловчиларнинг ҳам эътиборини тортди шекилли, улар шу томонга ўгирилиб қарашди. Икромнинг юзидаги табассум семиз жувонга ёмон таъсир қилдими ё у йигит мени мазах қилаяпти деб ўйладими, ишқилиб, кўзларииннг пахтаси чиққанча йигитга қараб энди очиқ-ошкор бақириб-қарғаниб берди:\n— Гап отаман десанг ёш қизлар қуриб қолганми, ергина юткур! Онанг тенги хотин бўлсам!\nИкромнинг бўлари бўлди. Нимадир деб ўзини оқлайин деса, лабини жуфтлашга жуфтлайди-ю, тилига сира гап келмайди. Ҳа, туҳматнинг тоши оғир бўларкан...\nБу орда энг олдинда туриб олган, галстукли жиккаккина одам гавдасига ярашмаган тарзда йўғон овозда орага қўшилди:\n— Маняк бу, синглим, маняк. Бунақалар сизга ўхшаш... нима десам экан... лўмбиллаган, дўндиққиналарни пойлаб юради-юради-да, ана ундан кейин...\nБу гапни эшитган жувон баттар қутуриб кетиб, йигитга бор ғазабини соча бошлади:\n— Санга кўрсатиб қўяман бегона хотин кишига гап отиш қанақа бўлишини! Яна иржайиб турганингга ўлайми!.. Қўлидан ҳеч нарса келмайди деб ўйладингми? Келади, шундаям келадики!..\nОрага яна катак кўйлакли йўловчи қўшилди:\n— Милицияга бервориш керак бунақаларни! Касалиниям айтиш керак.\nЙўловчилар ғала-ғовур қилишиб бу фикрни маъуллай кетишди. Энг ёмони — уларнинг барчаси Икромга нафрат билан, еб юборгудай тикила бошлашганди... Хайрият, Икромнинг бахтига шу пайт маршрутли такси келиб қолдию, йўловчилар ўзларини “Раф”га уришди.\nШунча олдинда тургани билан, галстукли банда биринчи бўлиб машинага чиқа олмагани боисми, йўловчилар орасида бўғилиб бақириб-чақирарди:\n— Қоч! Қоч дейман! Инсофинг борми, номард!.. Туртма! Туртма мени!..\nБарибир, уч-тўрт йўловчи машинага сиғмай қолишди. Энг охирида келганига қарамай, қандайдир мўъжиза билан машинага чиқиб олган бояги семиз жувон эшик ёнидаги митти табуреткага ёйилиб жойлашиб ўтириб оларкан, ҳамон жойида қоққан қозиқдай қотиб турган Икромга еб қўйгудай бўлиб тикиларди.\nМашина ўрнидан оғир қўзғалди. Икром бекатда қолган уч-тўрт йўловчига бош кўтариб қаролмасди. Қани эди, ер ёрилсаю, кириб кетса... У қўрғошиндай оғирлашган оёқларини аранг судраб, йўловчиларнинг нафратли нигоҳи остида бекатдан узоқлашди ва бу ердан икки юз қадамча наридаги автобус бекатига бориб турди. Номус, алам туйғулари йигитнинг юзини ловуллатарди...\nИкром автобус бекатида қолган йўловчиларга нимагадир бош кўтариб қарай олмади. Гўё кимлардир ҳамон унга бармоғини бигиз қилиб ўқталиб тургандай...\nТез орада болали хотиндай оғир чайқалиб автобус келди. Икром орқа эшик томон юрди. Бир-бирини туртиб-суртиб салонга интилаётган уч-тўрт ўсмир ортидан энди олдинга юра бошлаган маҳал шундоқ ёнида аёл киши пайдо бўлганини кўрди. Бу беихтиёр юз берди. Ҳатто Икромнинг ўзи ҳам сезмай қолди.\nУ ортга ярим қадам чекинди ва йигирма беш-ўттиз ёшлардаги жувонга жилмайиб қараб, уни олдинга ўтказиб юбормоқчи бўлди. Бор-йўқ нияти шу эди унинг. Ахир дунёни кўриб келди. У юртларда аёл кишилар жамот транспортига навбатсиз чиқишарди. Аёл кишига ҳурмат дегандай.\nАммо... Жувон бирдан тўхтади ва ўзига жилмайиб қараб турган йигитга қараб шартта:\n— Одам кўрмаганмисан, бунча чақчаясан, харип?! — деди.\nЙигит тамомила довдираб-эсанкираб қолди. Ҳатто табассуми ҳам юзидан сидирилиб тушди.\nБир гап билан нотаниш “ухажёр”ни боплаганидан мамнун бўлган жувон липиллаб автобусга чиқиб олди. Эшик қарсиллаб ёпилди. Автобус чанг кўтарганча ўрнидан оғир қўзғалди.\nКимдир боплаб тарсаки туширгандай икки чаккаси ловуллаётган Икром жойида бўшашиб туриб қолди.\nҚандайдир адолатсизлик, бемаъни тушунмовчилик юз бераётгандай эди. Ахир Икром... Бор-йўғи хорижда кўрганларини...\nЙигит бир-бир босиб бекатга қайтди. Унинг кайфияти расвойи раддибало бўлиб кетганди. Бунақа аҳволда жилмайиб бўладими? Яхшиям бекатда ўзидан бошқа ҳеч ким қолмагани. Акс ҳолда... ўлганнинг устига тепган бўлиб...\nШу пайт Икромнинг ёнгинасида машина сигнали чалинди. Йигит чўчиб шу томонга қаради. Анча оҳори кетган сариқ “Жигули”. Ҳайдовчининг ёнида бир йўловчи ўтирибди. Ўрта ёшлардаги, қорувли ҳайдовчи ойнадан бошини чиқариб:\n— Қаёққа борасан, ука? — дея сўради.\nСаволнинг дўқ аралаш берилганлиги, бунинг устига таксичининг умрида биринчи марта кўриб турган одамига “сен”лаб мурожаат қилаётгани сал оғир ботган бўлса-да, Икром ўрганиб қолган одатига кўра ёлғондан бўлса ҳам беихтиёр жилмайди ва манзилини айтди.\nТаксичи ўйланиб қолди. Сўнг:\n— Йўли тескари экан, — деди негадир баттар қовоғи уйилиб. — Майли. Соққасини келишсак ташлаб қўяман.\n— Қанча? — аранг сўрай олди Икром.\nҲайдовчи анча катта пул айтди. Аммо Икром савдолашиб ўтирмади. Зеро, унинг ўзини шармандаи шармисор қилган бу бекатдан тезроқ узоқлашгиси келарди.\nЙигит орқа ўриндиққга ўтираркан, машинадагиларга “Ассалому алайкум”, деб қўйишни унутмади. Бунга жавобан иккалови ҳам миқ этишмади. Аксинча, ҳайдовчи баттар пешонасини тириштириб, ҳурпайиб олди. У, афтидан, бу ташқи кўринишидан ва ўзини тутишидан содда-гўл йўловчидан бир йўла янада кўпроқ пул сўрамаганидан афсусланмоқда эди.\nМашинада радио ёки магнитофон ҳам йўқ экан. Худди уришган ёки гунг одамлардай бу тарзда жим кетавериш Икромга ўнғайсизроқ туюлди. У гап бошлашга баҳона қидираркан, ҳайдовчининг ёнида дунёнинг жами ғами бошига тушгандай тумтайиб, эзилиб, номаълум нуқтага бақрайганча тикилиб кетаётган, йўғон бўйнини жун босган йўловчига қаради. Йўловчи кўзига иссиқ кўринди. Икром бу тумтайган йўловчи томон ним эгилган кўйи табассум билан мурожаат этди:\n— Кечирасиз, сизни қаердадир кўргандайман...\nЎзига мурожаат этишаётганини фаҳмлади шекилли, йўловчи бошини овоз келган томонга бурди. Икром қўрқиб кетди: унинг чағир кўзларида милсиз нафрат ва ёвузона таҳдид акс этарди.\n— Ҳа, ман катта холангнинг тўртинчи эриман, — хириллади йўловчи. — Гапинг борми?\nИкром сесканиб ўзини орқага ташлади. Ҳайдовчи пихиллаб кулди. Сўнг қаршисидаги кўзгудан Икромга боқиб, мазахомуз оҳангда деди:\n— Чакиб олганмисан, нима бало, куйдирган калладай тиржайганинг-тиржайган!\nИкром беихтиёр “Йўғ-э!” деб юбораркан, шу заҳоти юзидаги табассум сўниб, унинг ўрнини тошдай ҳиссизлик эгаллади. Энди бу юзни гўё ёғочдан ўйиб ишлашгандай эди — унда ҳис-туйғудан асар ҳам кўринмасди...\n— Бўлмаса валдирамасдан жим кетавер, — ўзича насиҳат қилган бўлди ҳайдовчи. – Чарчаган одамга битта гап ҳам ортиқча.\nИкром “Ахир кун эндигина бошланди-ку, қанақасига чарчаган бўлайлик?” деб эътироз билдирмоқчи эди, аммо вақтида тилини тишлаб қолди.\nЎсал бўлган Икром йўл бўйи миқ этмай келди. Ҳайдовчи бирданига кўп пул сўрамаганининг аламини олгиси келдими, ичкарига қайрилиб ўтирмай, катта йўл бўйида, ишхонадан анча берида тўхтатди машинасини. Икром пулни узатди ва барибир индамай тушиб кетгиси келмасдан “Раҳмат!” деб қўйди. У эшикни ёпаётган палла ҳайдовчининг яна пихиллаб кулганини ва “Булар чакса шунақа одобли бўлиб қолишади”, деганини эшитди.\nИкром ишхонасига довур деярли бир бекат масофани пиёда босиб ўтди. “Чойдан оғзи куйган қатиқни ҳам пуфлаб ичади” деганларидек, энди у атрофга, қаршисидан пешвоз чиқаётган йўловчиларга алланечук ҳадиксираб қарай бошлаганди.\nНиҳоят, ниҳоят ишхонанинг муаззам биноси кўринди. Енгил тортган Икром кўксини тўлдириб нафас олди ва яна бир неча дақиқадан кейин ҳамкасбларига совғаларни қандай улашишини, тушлик маҳали эса қаҳвахонада бир пиёла чой, аниқроғи тўкин дастурхон устида сафар таассуротларини қандай тўлиб-тошиб сўзлаб беришини тасаввур қилдию, ҳаяжонланиб кетди. Ҳаяжон эса йигитчанинг юзини яшнатди. Унинг лабларига табассум югурди, кўзлари ўт бўлиб чақнади.\nХудди шу маҳал... Икром ҳатто буни кутмаганди, бунга умид ҳам қилмай қўйганди. Аммо йигит ўз кўзлари билан кўрди: йўлнинг шундоққина нариги тарафида турган йигирма-йигирма беш ёшлардаги, кўҳликкина, чиройли қоматини кўз-кўзлаётгандай анчайин очиқ-сочиқ либос кийган жувон шу томонга жилмайиб қараб қўйди.\nИкромнинг етмиш икки томири бўшашиб кетгандай бўлди. “Бор экан-ку...” Йигитнинг кўнглидан беихтиёр шу ўй, шу шукроналик кечди. Биргина табассум-а... Бор-йўғи биргина табассум... Инсон кайфияти кўтарилиши, оламга, одамга қувонч-ҳаяжон билан термулиши учун бундан ортиқ нима керак ахир... Тирикликнинг ўзи шу билан гўзал эмасми ахир...\nБояги хижиллик, ўсаллик — бари-бариси унутилгандай бўлди. Олам яна қуёш нурларига ғарқ бўлди. Икром қаддини ростлади ва тетик-дадил қадам ташлаган кўйи йўлни кесиб ўтди. Бояги жувон ҳамон жойида йигитга табассум билан қараб турарди.\n— Салом, — деди қизга яқинлашган маҳал Икром худди йигирма йиллик қадрдонини кўриб қолгандай самимий қувонч билан.\nНе тонгки, оғзи қулоғига етган жувон ҳам шундоқ кўтаринки оҳангда жавоб қилди:\nМана, саломлашилди. Икки инсон бир-бирига жилмайиб қаради. Бўлди. Вассалом. Айтиш мумкинки, қиёмат қарз, инсонийлик бурчи адо этилди. Шу билан ҳар иккаловининг кайфияти кўтарилди. Энди ҳар иккалови мана шу кўтаринки кайфиятда ўз йўлларида давом этишса бўлади.\nИкром мана шундай қилмоқчи бўлди. Бироқ ўз табассумига ғарқ жувон эҳтиром ила:\n– Муаммо йўқми? – деб сўраганини эшитгач, жойида таққа тўхтади.\nЙигит энтикиб кетди. Саволнинг нақадар танишлигини!\nНогаҳон Икром йўлнинг нариги тарафидаги ишхона эшиги ёнида йиғилишиб турган ҳамкасблари шу томонга деярли чопиб кела бошлашганини кўриб қолдию, шоша-пиша рюкзагини ечди. Ҳар қалай, қучоқлашиб кўришишлари аниқ. Рюкзак эса халақит беради. Буни жувон ҳам фаҳмлади чоғи, ўшандоқ хуш-хандон кайфиятда, узун-узун бармоқларини кўз-кўзлаётгандай аста қўл чўзди-да:\n– Рухсат этинг, – дея нозик бир ҳаракат ила рюкзакни олиб ерга, шундоққина узун-узун оёқлари ёнига қўйди.\nБу қадар меҳрибончиликдан, иззат-ҳурматдан тўлиқиб кетган Икром ҳатто бир оғиз миннатдорчилик билдиришга ҳам улгуролмай қолди. Илло етиб келган ҳамкасбларнинг биринчи гуруҳи унга ташланишган эди.\nБарибир, аёл кишини овора қилганидан хижолат чекаётган, бироқ айни пайтда кўзларидан тирқираб отилган қувонч, шукроналик ёшларини тия олмаётган Икром ачом-ачомлар орасида бир амаллаб ортига ўгирилди. Аммо рюкзак жойида йўқ эди. Аёл ҳам...\nКўрилган: 1 063\nЧоп этилган: 1-03-2019, 07:09


26 апрель: Ўзбек миллатининг тарихидаги даҳшатли кунлардан бири, бугун улардан биттасини эслаймиз - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n08:00 - 26 апрель: Ўзбек миллатининг тарихидаги даҳшатли кунлардан бири, бугун улардан биттасини эслаймиз\nҲа, тархимизда даҳшатли кунлар кўп бўлган. Аммо, 26 апрелга тўғри келган даҳшатли воқеалар дастаси бу кунни бошқалардан фарқли қилиб туради.\nҲа, айнан 26 апрелда Тошкентнинг тарихида қоладиган даҳшатли ер қимираши бўлди.\nҲа, айна 26 апрелда Ўзбекистон Фанлар Академиясининг таркибида Кибернетика Институти тузилди, айнан шу институтда ишлаётган Абдураҳим Пўлат ўзбек миллатини тарихда биринчи марта миллат тақдири учун кураш йўлига чақирди, бу курашнинг йўлбошчиси бўлган “Бирлик” Халқ Ҳаракатини оёққа турғизди, ўзбекларни тарихда биринчи марта кураш учун майдонларга олиб чиқди.\nЎзбек тилига давлат тили мақоми бериш талаби билан “Бирлик” ўтказган муҳташам митинглардан бири 1990 йил 18 октябрь куни кечкурун “Ўзбекистон” меҳмонхонаси олдида бўлди. Ўша митинг видеога олинган. У видео ахир бир кун, тўғрироғи, Ўзбекистонда тожик аслли ҳаромий Ислом Карим тарафидан яратилган тожиклар режими йиқитилгандан кейин, ўзбек миллатига кўрсатилади. Бу видеофильмни кўрган одамнинг диққатини тортадиган бир саҳна бор. Вақт ғира-шира, таёқлар билан қуролланган каскали ва қалқонли милиционерлар митингчиларни ўраб олишган бўлиб, уларни меҳмонхона олдидан суриб чиқаришга интилишарди. Шу пайтда ўртага чиққан ўрта ёшли бир аёл одамларга ўзининг шеърини ўқир экан, “Она тилим олган куним тўй қиламан” деб хитоб қилганда анча-мунча одамнинг кўзига ёш келди.\nНимага? Чунки, ҳамма биладики, ўзбеклар бўлар-бўлмасга тўй қилаверишдан бошқа нарсани билмайдиган тўда ҳолида эди. Шундай пайтда она тили учун тўй қиладиган мард аёл ичимизда борлиги ҳеч кимнинг ҳаёлига келмасди.\nАммо, шундай аёл бор экан. У Васила Иноят қизи эди.\nАйнан ўша куни куни Васила фақат тарихга эмас, катта сиёсатга ҳам қадам қўйганди. Ҳозир у Ўзбекистонда амалда фаолият кўрсатаётган ягона мухолифат партияси – “Бирлик”нинг Бош Котиби, Инсон ҳуқуқлари “Эзгулик” жамиятининг раиси, бутун дунё танийдиган сиёсий арбоб.\n1992 йили “Бирлик” лидери Абдураҳим Пўлатга қарши Ислом Карим тарафидан уюштирлиган суиқасддан кейин, Ислом Каримнинг номини очиқ айтмасдан, уни қонхўрликда айблаб шеър ёзган Василага қарши жиноий иш очилди ва Тошкент шаҳар суди уни 3 йил озодликдан маҳрум этиш қарорини олди, аммо, ёш болалари борлигини ҳисобга олиб, ҳукм шартлига айлантирилди.\nШу суд жараёнини ёритиш учун Тошкентга келган “Известия” газетасининг мухбири Марина Лебедева Васила билан яқиндан танишгач, шундай деган эди: “Агар Ўзбекистонда Васила каби 5 аёл бўлса эди, Каримов бу ердан қочиб кетган бўларди. Аммо, минг афсуски, ўзбек аёли бу кунга қадар бир Василани туғибди”.\nҲа, дарвоқе, бунинг 26 апрелга нима алоқаси бор дейсизми? Алоқаси бор. Васила Иноят қизи бугун, яъни 26 апрелда туғилган ва бу куннинг “даҳшатли” кунга айланишига ўз ҳиссасини қўшган.\nУнинг ҳамма сафдошлари, биринчи навбатда, “Бирлик” ва “Эзгулик” фаоллари оташин курашчини туғилган куни билан чин кўнгилдан табриклаб, унга узоқ умр, сиёсий курашда ғалабалар, оилавий ҳаётда бахт тилаш билан бирга, ўзбек аёлларидан Васила каби камида яна 4 аёл туғишни сўрайдилар. Акс ҳолда, ўзбеклар тўдаси қайтадан миллат сифатига эришолмайди.


Левофлоксацин инфузия учун эритма – Meducate.uz – Дорилар ҳақида маълумотлар ўзбек тилида\nфаол модда: левофлоксацин гемигидрати (100% модда қайта ҳисобланганда) – 0,5 г;\nёрдамчи моддалар: натрий хлориди, этилендиаминтетрасирка кислотасининг динатрили тузи, инъекция учун сув.\nТаърифи: тиниқ, бироз сарғиш рангли эритма.\nҚон-яратиш аъзолари томонидан: баъзи ҳолларда – эозинофилия, лейкопения; кам ҳолларда– нейтропения, тромбоцитопения (қон қуйилишларига ёки қон кетишига мойилликда); жуда кам ҳолларда – яққол агранулоцитоз (тана ҳароратини турғун ёки қайталанувчи ошиши; бодомсимон безларни яллиғланиши ва ҳолатни турғун ёмонлашиши билан бирга кечувчи); алоҳида ҳолларда – гемолитик анемия, панцитопения.\n100 мл дан шиша бутилкаларда (флаконлар). Хар бир бутилка (флакон) индивидуал картон қутиларга ўрамланган.\nОлдинги мақолаMR B комплекс22.03.2018


“Ғиждувон пахта тозалаш” акциядорлик жамияти акциядорларининг йиллик умумий йиғилиши 2019 йил “29” июнь куни ўтказилади. Умумий йиғилиш соат 1100да Бухоро вилояти, Ғиждувон тумани, Позагари ҚФЙ, Панжипилон қ/қда жойлашган “Ғиждувон пахта тозалаш”акциядорлик жамиятимаъмурий биносинингмажлислар залида ўтказилади.\nЖамиятнинг расмий веб-сайти:www.gijduvonpaxta.uz\n7. Жамиятнинг 2018 йиллик ҳисоботини ва 2019 йил учун мўлжалланган бизнес-режасини тасдиқлаш.\n13. Жамият уставини янги таҳрирда тасдиқлаш.\n14. Жамиятнинг янги таҳрирдаги “Акциядорлар умумий йиғилиши тўғрисида”ги ва “Кузатув кенгаши тўғрисида”ги Низомларни тасдиқлаш.\n15. Жамиятнинг аффилланган шахслари билан келгусида жамият томонидан кундалик хўжалик фаолияти жараёнида акциядорларнинг кейинги йиллик умумий йиғилишигача бўлган даврда тузилиши мумкин бўлган битимларни тасдиқлаш.\n16. Жамиятда 2018 йил якунлари бўйича ўтказилган корпоратив бошқарув тизимини мустақил баҳолаш натижаларини кўриб чиқиш.\n8 йил давомида амалга оширилган ҳомийлик ва беғараз ёрдамларни тасдиқлаш ҳамда жамият харажатига олиб бориш.\nЖамият акциядорларининг реестри шакллантириладиган сана – умумий йиғилишни ўтказиш тўғрисида хабардор қилиш учун акциядорлар реестри 2019 йил 06 июнь ҳолатига ва акциядорлар умумий йиғилишида қатнашиш ҳуқуқига эга жамият акциядорларининг реестри 2019 йил 25 июньҳолатига шакллантирилади.\nАкциядорлар акциядорларнинг йиллик умумий йиғилиши тўғрисидаги маълумотлар билан “Ғиждувон пахта тозалаш” акциядорлик жамияти маъмурий биносида танишишлари мумкин.\nАкциядорлар қўшимча маълумот олиш учун қуйидаги манзилга мурожаат қилишлари мумкин: Бухоро вилояти, Ғиждувон тумани, Позагари ҚФЙ, Панжипилон қ/қда, электрон почта: info@gijduvonpaxta.uz, тел.:(065)57-23-584.


Сурияда бўлганмисан? « Ўзбекистон Халқ Ҳаракати\n10 October 2018 - 8:00\nШарипов Аюб Шарипович, 1993 йили Тожикистон Республикасининг Сўғд вилоятида туғилган… Шарипов Аюб 2015 йил Россия Федерациясининг Москва шаҳрида бўлган. У ерда у бир йил яшаганидан сўнг, Россия полицияси томонидан ушланган ва Тожикистон Республикасига депорт қилинган.\nБироқ, у Россиядан Украина Республикасига қочиб ўтган ва у ерда бир ой яшаган. Украина Республикасининг Любовь шаҳрида, беш минг рубль пул эвазига, Ўзбекистон Республикасининг “Фуқаролик Поспорти”ни соҳталаштириб сотиб олган. Соҳта паспорт билан Туркия Республикасида бир йил яшаган. 2017 йил Туркиядан, Украина Республикасига ўтаётган вақтда қўлга тушган ва Ўзбекистон Республикаси Миллий Хавфсизлик хизматига бериб юборилган…\nАюб Шарипов шундай дейди, “Мен Ўзбекистон Республикаси МХХнинг ҳибсхонасида 6 ой бўлдим. Шу олти ой мен учун жуда ҳам даҳшатли бўлди. МХХ ходимлари мени руҳий ва жисмоний жиҳатдан жуда кўп қийнашди. Уларнинг менга берган саволлари шу бўлди-ки, “Сен жосусмисан?! Сурияда бўлганмисан? Нима учун, бошқа давлатларни поспортини эмас, айнан Ўзбекистон Республикасининг “Фуқаролик Паспорти”ни соҳталаштириб сотиб олгансан? Тожикистон тўғрисда нималарни биласан? Россия ФСБнинг одамисан-ми? Украина Республикаси тўғрисида нималарни биласан? Туркиядан, Сурияга ўтаётган ўзбек фуқароларини танийсанми?”, каби саволлар эди.\nМен шу саволларга жавоб тополмасам, лаҳмачиларга ташлаб, уруб, қўрқитиб қўлимдан “заявка” ёздириб олар эди. Қийноқлар жуда ҳам қаттиқ кечди. Совуқ сувга бошимни 5-10 минут тиққиб турарди. Нафасим қисилиб, жоним ҳалқумимга келгунча тиқарди. Кечалари уйқу бермасди. “Шконька” остига тиқиб, “сен гапирмагунингча мана шуни остида ётиб турасан” деб ўша жойга тиқиб қўярди. Қўлларим ва оёқ остига қоғоз билан ўраб-чирмаланган арматура билан урарди. Танамга иссиқ сувни қуярдилар. Бутун аъзоларимга игна билан санчиб қийнашарди. Жинсий аъзоларимга, иккита бакалашкага сув қуйиб, осилтириб қўйишарди. Натижада юришга ҳолим қолмасди. Шундай қилиб, бу қийноқлар 6 ой давом этди…\nМен ҳеч қачон Сурияда бўлган эмасман! Фақат иш қидириб Туркия, Россия, Украина давлатларида 3 йил сарсон ва саргардон бўлиб юрганман холос. Ўзбекистон МХХси эса мендан фойдаланиб, “Террорчи” ва “Экстермист” чиқариб, ОАВ орқали эълон қилиб, бутун халқни даҳшатга солиб келган. Ўзбекистон ТВсининг маддоҳлари эса Ўрта Осиё халқларига кўрсатувлар тайёрлаб, мени Тожикистон Республикасидаги “энг хавфли одам” сифатида танитишди. Бу кўрсатувни кўрган уйдагиларим ташвишга тушишди. Ота-онам фарзандини кўриш учун муштоқ бўлиб, Тожикистондан Ўзбекистонга ўта олмадилар. Тожикистон Республикасининг президенти Имомали Раҳмонга ёрдам сўраб бир неча бор мурожаат қилишди. Аммо, натижа бўлмади…\nОхир-оқибат мени Ўзбекистон Республикаси ЖКнинг 157, 155, 159 ва 244 моддалари билан айблаб, 12 йилга озодликдан маҳрум этишди. Ҳозирги кунда УЯ-64/47 муассасасида ўтирибман. Мени бу муассасада калтаклар билан кутиб олишди. “Намоз ўқимайсан! Биз айтган ва чизган чизиғимиздан чиқмайсан!” Козёллик қиласан!!!”, дейиши.\nҲар куни штабга чақириб олиб, биродарлар тўғрисида гап сўрашади. Диний статя билан қамалганлар бўйича, шуғуланувчи махсус континент бор. Бу ишларга маъсул шахс, капитант Воҳиджон Муродовдир. Бу одам ҳам ҳар куни битта саволни беради: “Сурияда бўлганмисан?”.\nБу ерда энг оғир ишларга жалб қилинганман. Кечаю-кундуз 1000 градусда пишган, иссиқ 10 дона ғиштни елкамга қўйиб, 1 километрга ташийман. Ўзимнинг бўйим эса, 1 метр-у 50 см. Оғирлигим эса 58 кг. Ҳар куни 40 тонналик юкни кўтараоладиган “Ҳаво”, “Фотон” машиналарига юз мингта ғишт ортамиз. 1000 градусда пишган ғиштларни машиналарга юклаймиз. Бутун танамиз ва усти бошимиз иссиқдан куйиб кетади. Тез-тез терлайман, натижада шамоллаб касал бўламан. Сансачстьга ҳар куни борсам, улар бош оғриса ҳам, оёғим оғриса ҳам, битта дона таблетка беришади…\nУЯ-64/47 жазони ижро этиш муассасасида ҳар куни биродарларга бўлган муносабат жуда ҳам қаттиқ ва назорат остида. Баъзи бир қулоқлар ўзлариини яхши кўрсатиш учун штабга бориб менинг устимдан мағзава тўкиб келишади. Улар ўзларини қилган ишларидан пушаймон қилиб кўрсатишга ҳаракат қилишади. Натижада оперлар улар тўғрисида ҳам хулоса ёзишади. Яъни, “бундан зўр “ватанпарвар” чиқади!” деб устидан кулишади…\nМен ишдан чарчаб келганимга қарамасдан, муассаса қошида ташкил этилган “Маънавият ва маьрифат” хонасига бориб, Шайҳ Муҳаммад Юсуф Муҳаммад Содиқнинг китобларини ёд оламан. Қуръони Карим китобини ўқишга рухсат беришмайди. Кимда-ким Қуръони Каримни олиб ўқиса ва ундан бир дона оятни ўрганса у албатта “қайтмаган”лар рўйхатига киргизилиб, қизил ранг билан катта харфлар билан ёзиб қўйилади. Натижада бу “иш” штабга бориб етганидан сўнг у ерда обсуждения қилинади ва “маълумотлар базаси”га ахборотлар йиғилади. Натижада ҳар бир маълумот учун опернинг берган саволларига жавоб бериш керак бўлади. Шундай оперлардан бири Шерзод Бозоров айнан мана шу “ИШ” билан шуғилланади. Ўзим эса ўзбек тилини мутлоқо билмайман. Бундан фойдаланган муассаса ходимлари менга, “ўзбек тилида гапиришни ва ёзишни ўргангин!”деб ҳоқорат қилиб урадилар…\nҲафтасига бир кун дам олиш куни эълон қилинган. Шу куни ҳам, ўзимнинг уст-бошим, соч-соқолимни ётоқ жойларимни тартибга келтираман. Ҳар куни менга ва биродарларга совуқ кунларга қарамасдан, 8 отрядь туркумининг ҳовлисини супуриш, қамоқхонада бўлган маҳкумларнинг ётоқхоналарини сидириш “простина ва навлочка”ларни саранжом-сартишта қилиш, шкаф ва тумбочка ҳамда гиламларни тозалигига жавоб бераман. Агар ўша ишлар бажарилмаса, штабнинг тартибот бўлимига чақириб олишиб, оёқ-қўлларимга “дубинка” билан уради. Ёки… бўлмаса, 10-15 сутка “ШИЗО”га тиқишади. У ерда ҳам, ҳар куни 10-20 даррадан уради. Ҳар бир урганида, “Раҳмат бошлиқ!”, “Иккинчи қайтарилмайди!” деб жавоб бериб туриш керак. Бўлмаса яна калтак бошга келиб тушади. “ШИЗО”дан сўнг 8-турким отрядьниги Эркинжон ва Алижонлар олдиларига чақириб олиб, “ШИЗО”дан хулоса чиқардинг-ми? Яна шундай давом этсанг, Ўзбекистон Республикаси ЖИК (Жиноий Ижроий Кодекси)нинг 104-109 моддаси ва Ўзбекистон Республикаси ЖКнинг 221 моддалари билан бошқа муассасага, “Раскрутить” қилинасан!”, деб мени олдиндан огоҳлантиришади. Мен эса, “Раҳмат бошлиқ”деб бурнимни ишириб, чиқиб кетаман…”


ОАВ: Трамп муддатидан аввал ҳокимиятдан четлатилиб, унинг ваколатлари вице-президентга ўтказилиши мумкин - Daryo\n12:10, 07.01.2021 17057\nАмерика ҳукумати аъзолари Дональд Трампни муддатидан аввал ҳокимиятдан четлаштириб, давлат раҳбари ваколатларини вице-президент Майк Пенсга топшириш имкониятини муҳокама қилмоқда. Бу ҳақда CBS телеканали ўз манбаларига таяниб хабар берди, деб ёзади «РБК».\nТелеканал мухбири жонли эфирда маълум қилишича, унинг ҳамсуҳбатлари сўзларига кўра, Трампни ҳокимиятдан четлатиш бўйича якуний қарор қабул қилинганича йўқ, бундай режалар муҳокама босқичида турибди, холос. Ижро этувчи ҳокимият тизимидаги иерархияга мувофиқ давлатдаги иккинчи шахс бўлган АҚШ вице-президенти Майк Пенс билан бу мавзу муҳокама қилинганича йўқ.\nДональд Трампнинг ҳокимиятдан четлатилиши АҚШ Конституциясига киритилган 25-тузатиш асосида юз бериши мумкин. У давлат раҳбарининг лаёқатсизлиги ҳолатида бундай эҳтимолни назарда тутади. Бу ҳолатда унинг ваколатларини янги президент сайлангунича вице-президент бажаради.\nCNN қайд этишича, Вакиллар палатасининг Суд қўмитаси Пенсга ва Вазирлар Маҳкамасига йўналтирилган мурожаатида Дональд Трамп руҳан носоғлом эканини билдирган. «Ҳатто бугун кундузги видеомурожаатида ҳам президент Трамп соғлом ақл соҳиби эмаслигини, 2020 йилги сайлов натижаларини ҳамон қабул қила олиш ҳолатида эмаслигини намойиш қилди», — дейилади мурожаатда.\nПрезидент ваколатларини муддатидан аввал тугатиш имкониятини муҳокама қилиш Вашингтондаги тўқнашувлар фонида бўлиб ўтмоқда, у ерда Трампнинг тарафдорлари АҚШ Конгресси биносини шиддатли ҳужум билан эгаллади. Бу вақтда Америка парламентида президент сайлови натижалари тасдиқланиши керак бўлган мунозаралар ўтказилаётган эди. Норозилик акцияси иштирокчиларини бир неча соатдан кейингина кўзни ёшлантирувчи газ ёрдамида конгресс биносидан сиқиб чиқаришга муваффақ бўлишди.\nЭслатиб ўтамиз, Дональд Трамп тарафдорлари 6 январь куни Вашингтондаги Конгресс биносига бостириб кирди. Улар Сенат ва Вакиллар палатаси аъзоларининг президент сайлови якунларини тасдиқлаш бўйича ўтказаётган қўшма мажлисини тўхтатиб қўйди. Президент сайловида демократлар номзоди Жо Байден ғалаба қозонган эди.\nТўқнашувлар вақтида тўрт киши ҳалок бўлди. Ҳалок бўлганлар орасида Капитолий биносида ўқотар қуролдан яраланган аёл ҳам бор. Ушбу маълумот Вашингтон шаҳар полиция департаменти томонидан тасдиқланди. Яна бир неча киши, жумладан, полициячилар тан жароҳати олган. Жабрланувчилардан бирининг аҳволи оғир экани айтилмоқда — у Капитолий деворига чиқишга уринган вақти 10 метр баландликдан тушиб кетган.\nКапитолийни эгаллаб олган одамлар махсус кучлар томонидан тарқатиб юборилди. Камида 52 киши қўлга олинган. Орадан бир неча соат ўтиб, тартиб қайта тиклангач, сенатор ва конгрессменларнинг қўшма мажлиси қайтадан бошланди.\n14:14, 14.11.2021 55469\n00:23, 23.11.2021 48155\n15:35, 19.11.2021 48515\n08:10 Бугун 1296\n06:26 Бугун 6738\n00:11 Бугун 14365\n23:53, 28.11.2021 16820\n20:20, 27.11.2021 88351\n15:32, 27.11.2021 69043\n08:35, 28.11.2021 50657\n14:50, 28.11.2021 50210


Лионел Месси: “Барселона” президенти сўзининг устидан чиқмади » Футбол янгиликлари 2021\nGoal24.uz » Европа жамоалари » Испания » Лионел Месси: “Барселона” президенти сўзининг устидан чиқмади\nЛионел Месси: “Барселона” президенти сўзининг устидан чиқмади\n“Барселона” ҳужумчиси Лионел Месси клуб президенти Хосеп Мария Бартомеуни танқид остига олди.\nМен клубга, шу жумладан президентга ҳам жамоани тарк этишни исташимни айтдим. Буни йил давомида таъкидлаб келдим. Четга чиқиш вақти келди деб ҳисобладим. “Барселона”даги вақтим тугагани, клубга янги ёш футболчилар кераклиги ҳақида ўйладим. Жуда афсусда эдим, сабаби ҳар доим шу ерда фаолиятимни тугатишни исташимни айтганман.\nБу жуда қийин йил бўлди, машғулотларда, ўйинларда ва кийиниш хонасида кўп сабр қилдим. Мен учун ҳаммаси жуда қийин бўлиб қолди ва янги мақсадлар ҳақида ўйлаш вақти келди. Бу Чемпионлар Лигасида “Бавария”дан учралган мағлубиятдан сабаб юзага келмади, йўқ... Бу қарор ҳақида жуда кўп ўйлагандим.\nБу ҳақида президентга бир неча бор айтдим. У аниқ жавоб бермас ва ҳар доим мавсум охирида кетиш ёки қолиш ҳақида қарор қабул қилишим мумкинлиги айтарди. Аммо охир-оқибат у ўз сўзининг устидан чиқмади.\nЛионел Месси, “Барселона” футболчиси\nЭслатиб ўтамиз, Месси август ойи охирида “Барселона”дан кетишга қарор қилгани ҳақида клубни огоҳлантирди ва “Барселона”дан иккиёқлама шартномани бекор қилишни сўради. Бироқ каталон клуби шартномадаги бу банд 10-июндан кейин ўз кучини йўқотганини маълум қилди ва футболчининг кетиши борасида музокаралар ўтказмаслигини айтди.\nАввалроқ аргентиналик футболчи “Барселона”да қолишини маълум қилди. Унинг жамоа билан шартномаси 2021-йилнинг ёзига қадар мўлжалланган.


"Ёш сиёсатчи — 2017"\nВилоятимиз вакили—кўрик-танлов ғолиби\nЎзбекистон ХДП "Истиқбол" ёшлар қаноти ташаббуси билан ўтказилган "Ёш сиёсатчи — 2017" кўрик-танловининг республика босқичи бўлиб ўтди. 2008 йилдан буён ўтказилаётган танлов ёшларнинг сиёсий-ҳу¬қуқий билимини ошириш, истеъдод ва иқтидорини рўёбга чиқариш, ташаббусларини қўллаб-қувватлашда муҳим аҳамият касб этмоқда.\n"Мен Ватаним равнақига ҳисса қўшишни хоҳлайман!" шиори остида ўтказилган танловдан кўзланган мақсад юртимизда ёшларга оид давлат сиёсатининг амалдаги ижросини таъминлаш, ёшларда фаол фуқаролик позициясини шакллантириш, ислоҳотларга дахлдорлик туйғусини кучайтириш сингари устувор вазифаларга қаратилган.\n4 босқичдан иборат бўлган беллашувда вилоятимиз вакили – Бухоро давлат университети тарих факультети ўқитувчиси Шавкат Бобожоновнинг лойиҳаси биринчи ўринга муносиб деб топилди.\n— Ўзбекистон Халқ демократик партиясининг "Истиқбол" ёшлар қаноти фаолиман, —дейди танлов ғолиби биз билан суҳбатда.—Мазкур танловда "Ёш реставраторлар гуруҳи" лойиҳаси билан қатнашдим. Айни пайт¬да Бухоро шаҳридаги Арк қўрғонидан Минораи Калонгача бўл¬ган ҳудудда кечки Шаҳристон бозори қурилиши режалаштирилган. Бундан ташқари, 14 жойда таъмирлаш ишлари олиб бориляпти. У ерда асосан, Қорақалпоғистон, Фарғона водийси, Хоразм ва шаҳрисабзлик усталар келиб ишламоқда. Вилоятимизда 660 та маданий мерос объект¬лари мавжуд бўлиб, лекин уларни таъмирлаш ишларида бухоролик ёшларнинг иштироки сезилмаяпти. Бунинг сабабларини ўрганиб, таъмирловчи усталарни ўзимизда тайёрлашимиз керак, деган хулосага келдим. Тарихдан маълумки, вилоя¬тимизда1930 йилларда Уста Ширин номидаги таъмирлаш ва меъморлаш устахонаси фаолият юритган. Унда 300 нафар профессионал меъморлар ишлаган. Айни пайтда бу мактабнинг 15 нафар вакили ҳаёт. Улар билан суҳбатлашиб, устоз-шогирд анъа¬наси асосида ёшларга ҳунар ўргатишларига келишдик. Ёш реставраторлар гуруҳи иш¬га тушса, кошинкорлик, шара¬фаларни¬ таъмирлаш, ганч ва ёғоч ўймакорлиги, умуман, меъморчилик технологияси бўйича 10 йўналишда ёш усталар тайёрланади. Бу кўплаб янги иш ўринлари яратилишига ҳам асос бўлади. Шунингдек, ёшларни аждодлар меросига ҳурмат руҳида тарбиялашга хизмат қилади.


Тарихга назарни ўзгартган асар\n19 Фев 2020 1589\nБугун Абдуқаҳҳор Иброҳимовнинг яна бир китобини, аниқроғи, «Бизким, ўзбеклар»нинг янги, бешинчи нашрини ўқувчилар қўлига олди. Ўзбек адабий тилини чуқур қадрловчи адибнинг бу асари ҳам миллатининг тарихини дунёга танитиш йўлида олиб бораётган изларишларининг яна бир натижаси бўлди. Ушбу китобда илимий-тарихий фактлар жуда кўп бўлиб, улар ўринли равишда келтирилган. Китоб ўзбек давлатчилик тарихи ҳақида бўлиб, табиий-жўғрофий ҳолатлар тарихига оид ахборотлар қизиқарли йўсинда берилган.\nМиллий ифтихор туйғуси тарбиясига хизмат қилувчи мазкур китобда Ватанимиз тарихига, тарихий маълумотларга илмий назар билан бирга ёзувчи илғор зиёли кўзи билан қараб ёндошилгани туфайли асар ўқишли чиққан.\nАбдуқаҳҳор Иброҳимовнинг «Бизким, ўзбеклар» китоби Ўзбекистон тарихининг энг муҳим соҳаси – миллий давлатчилик тарихини очиб берадиган муҳим қўлланма бўлган.\nАкадемик Азиз Қаюмовнинг ибораси билан айтганда «Муаллиф ўз халқига муҳаббатини илмий-адабий маълумотлар, уларнинг шарҳи ва мазмундор мулоҳазалари билан бойитган ҳолда изҳор этган». Шунинг учун бўлса керак, бу китобдан ижтимоий йўналишдаги кўпгина соҳа вакиллари қўлланма сифатида ҳам фойдаланадилар.\nАсар кўпгина тарихий воқеаларга аниқлик киритилганлиги билан ҳам ўқувчининг қизиқишини орттиради. Абдуқаҳҳор Иброҳимов давлатчилигимиз тарихининг биз билгандан ҳам серқирра эканлигини исботлай олган. Шу ўринда бир тарихий воқеага тўхталмай иложимиз йўқ. Муаллиф Бобур ва Шайбонийхон ўртасидаги зиддиятни икки халқнинг икки фарзанди сифатида эмас, бир халқнинг икки фарзанди ўртасидаги ҳокимият талашуви сифатида кўз ўнгимизда намоён этган.\nШубҳасиз, ушбу асарнинг тарбиявий аҳамияти беқиёсдир. Айниқса, ёш авлоднинг Ватанга муҳаббат ҳиссини кучайтириш, ўзбек тилининг янада сайқал топиши ҳамда тилимизга, қолаверса, тарихимизга келажак авлоднинг ҳурмати ошиши асар аҳамиятини яна бир бор кучайтиради.


ШУКРОНАЛИК НЕЪМАТИ — Zamaxshariy.uz\nМустақил диёрда, фаровон, тинч-тотув яшаб юрганимиз учун Аллоҳ таолога беадад ҳамду санолар бўлсин. Аллоҳ таоло бизга берган буюк неъмат, она Ватанимиз мустақиллигининг 28 йиллик тантаналари арафасида турибмиз. Ўтган йиллар мобайнида, барча соҳаларда бўлгани каби, дин ва ибодат масалаларида ҳам эркинлик, яхши шароитлар ҳаётимиздан мустаҳкам ўрин олди.\nВатанимизнинг истиқлолга эришиши шарофати билан қанчадан қанча неъматларга мушарраф бўлдик. Мустақилликдан олдин масжидларни тўлдириб, ёшу-қарилар эмин эркин ибодатларимизни адо этишимиз қаёқда эди. Юртимиз йилдан йилга обод бўлиб, халқимиз фаровонлиги йил сайин ортиб бормоқда. Демак, биз бунга жавобан кеча-ю кундуз бу неъматларнинг шукронасини адо этиб бормоғимиз лозим бўлади. Пайғамбаримиз с.а.в. ҳадисларининг бирида марҳамат қилиб: “Аллоҳ таоло бандага кичикми, каттами бир неъмат берса ва банда унинг шукронаси учун “Аллоҳга ҳамд бўлсин” –Алҳамдулиллаҳ деса, шунда у ўша неъматдан ҳам афзалроқ нарсага эришган бўлади”, -деганлар.\nҲозирги кунда барчамиз ер юзининг баъзи жойларида бўлиб турган турли офат ва балолар ҳақида эшитиб, кўриб турибмиз. Юртимизни самовий ва арозий балолардан сақлаб турганлиги учун Аллоҳ таолога беадад ҳамду шукроналар айтмоғимиз лозимдир. Тинчлик ва хотиржамлик улуғ неъмат эканлиги ҳаммамиз яхши биламиз, аммо уни қадрига етиш лозимлигини айримлар тушунмайди. Расулуллоҳ с.а.в. таъкидлаганларидек: “Аллоҳ таолонинг неъматларидан икки неъмати борки, кўпчилик одамлар унинг қадрига етмайдилар. У сиҳат-саломатлик ва хотиржамликдир”.\nPrevious Post:ИЛМ ҲАЁТИМИЗ МАЗМУНИ БЎЛСИН\nNext Post:ХОРАЗМДА ЭНГ МАЪРИФАТЛИ ИМОМ КЎРИК ТАНЛОВИ ЎТКАЗИЛДИ